text:
Riba djarason 16 di yüni, Wiebe Bijker a entregá e relato di eksplorashon ku e konseho pa lanta e ret sientífiko Dutch Caribbean Research Platform (DUCARP), na minister van Engelshoven di Enseñansa, Kultura i Siensia na Hulanda. E relato ta bou di enkargo di NWO i ta forma parti di e Programa di Siensia pa Karibe.
Caribbean Netherlands Science Institute (CNSI) na Sint Eustatius ta eksistí kasi dies aña. Na 2022 e periodo di finansiamentu aktual ta kaba. NWO a laga eksplorá kiko ta e mihó opshonnan pa futuro di CNSI. Durante e aña pasá, e dos konseheronan independiente Wiebe Bijker i Jorien Wuite a papia ku hopi hende den henter Reino tokante esaki, i a resumí nan konklushonnan i konsehonan den e relato aki. Nan ta konsehá pa transformá CNSI den un Dutch Caribbean Research Platform (DUCARP), un ret sientífiko ku un sentro di kordinashon na Sint Maarten i puntonan di sosten riba e otro sinku islanan di Karibe den Reino.
Segun e relato, DUCARP no mester bai hasi estudio sientífiko propio, sino pa medio di konseho, apoyo i fomentashon di laso entre persona, instansha i partinan di Reino, stimulá estudio sientífiko den region. Den diferente paso, esaki lo krea mas kolaborashon entre sientífiko i instituto, i un mihó posishon den e sistema di konosementu, tantu nashonal komo internashonal. Segun e outornan, DUCARP ta indispensabel pa fortifikashon kalitativo i kuantitativo duradero di estudio sientífiko riba i tokante e islanan di Karibe. Segun e relato, ku tempu, DUCARP por krese bira un sentro di konosementu i ekspertisio pa Small Island Developing States (SIDS).
E konsehonan ta dirigí na NWO, OCW i otro partido relevante den e parti Karibense di Reino i na Hulanda. Pa un realisashon eksitoso di DUCARP, ta importante pa nan hasi esaki huntu, kada un for di nan propio responsabilidat.
E eksplorashon ta forma parti di e Programa di Siensia pa Karibe di NWO. E programa aki ta fasilitá estudio sientífiko di ekselente kalidat i un infrastruktura duradero pa kresementu di e partinan Karibense di Reino, ankrá den komunidat. E ta hasi siensia relevante pa pueblo i e ta konektá komunidat ku siensia i hendenan ku otro. E ta fortalesé e lasonan entre e seis islanan i entre e partinan Karibense i Oropeo di Reino. E Programa di Siensia pa Karibe ta fomentá konosementu i kompetensha di e islanan i ta kontribuí na fortifikashon duradero di struktura i kapasidat di siensia den region.
Kontinuashon di Programa pa Karibe ku 10 mion euro
Ministerio Hulandes di Enseñansa, Kultura i Siensia (OCW) a disidí di kontinuá finansiamentu na e Programa di Siensia pa Karibe. Ku 10 mion euro, e Programa pa Karibe di NWO por sigui ekspandé den e próksimo 5 añanan. Pa esei, promé NWO ta bai desaroyá un agènda di konosementu.
A lanta e programa di ‘Siensia pa Karibe: un enfoke multidisiplinario’ na 2013 pa fortalesé estudio sientífiko tokante (i riba) e seis islanan di Karibe denter di Reino Hulandes. OCW ta mashá satisfecho ku e manera na kua NWO a modelá i organisá e Programa di Siensia pa Karibe. Siensia ta di suma importansha pa e retonan ku e islanan ta enfrentá, méskos ku fortifikashon duradero di kapasidat i konosementu. E interes di sientífiko i otro interesado den e programa sientífiko aki tabata hopi grandi. Pa e motibu ei, OCW a disidí di kontinuá e programa ku un presupuesto nobo.
Denter di e programa, te ku awor, a hasi dos yamada multidisiplinario. Mayoria di e proyektonan ehekutá den e promé yamada tabata enfoká riba siensianan di tera i bida; e di dos yamada tabata dirigí prinsipalmente riba kolaborashon i impakto regional, i el a rende prinsipalmente proyekto di siensia sosial. E kontinuashon di e programa probablemente lo ta ampliamente interdisiplinario. Diferente liña di siensia outónomo mester bini huntu, ku konekshon pa rutanan relevante riba e Agènda Nashonal di Siensia (NWA). CNSI, e instituto di siensia na Statia, tambe lo haña un ròl den e Programa di Siensia pa Karibe.
Agènda di Konosementu
Pa ehekushon kontinuativo di e programa, promé lo hasi un inventarisashon di e akitividatnan sientífiko ku ta tumando lugá den Karibe Hulandes. Aktualmente no tin un bista kompletu ainda riba ki estudio ta tumando lugá for di kua di e diferente inisiativanan eksistente; e panorama ta fragmentá.
Entre otro a base di e inventarisashon aki, despues lo sigui ku kreashon di un agènda di konosementu den kolaborashon ku partidonan relevante. Eiden tambe mester bin espasio pa e prioridatnan di e islanan mes, en konekshon ku e prioridatnan di Unesco pa Small Island Development States (SIDS) i e Sustainable Development Goals (SDG’s). E agènda di konosementu lo kubri henter e spektro di siensia fundamental te ku estudio sientífiko apliká (práktiko). Ta te ora ku e agènda di konosementu ta kla numa, NWO lo bai duna kontenido na e siguiente tandanan di supsidio.
Fuente: NWO


c: text/html

text:
KRALENDIJK- No ta tur hende ta koperando manera mester ta ku e departamenti di Salubridat Públiko na Boneiru, ora ta purba saka afó for di unda kontagionan nobo ku Covid-19 a sosodé.
Esaki a sali na kla durante konferensia di prensa ku gezaghèbert Edison Rijna a duna djaweps atardi.
“E departamentu di Salubridat Públiko ta traha duru pa haña un bon bista di unda e fuentenan di kontagio ta. Ta di lamentá ku ta sosodé tin biaha ku hende no ke koperá ora e departamento ta hasi investigashon di fuente i kontakto. “, asina Rijna a bisa.
Importante
Rijna a mustra riba importansia pa hasi e tipo di investigashonnan ak, pa dominá e kontagionan na nos isla. “Si Salubridat Públiko aserká bo pa partisipá na e investigashon di fuente i kontagio, por fabor hasi esaki i kooperá. Ta na interes di nos un i tur”, segun apelashon di e mandatario.

robotstxt: allowed

filter: keep


text:
Fraccion MAS a duna nan punto di bista riba e conclusion di IPKO. Diabierna a tuma luga e reunion di Rijksministerraad y e aannwijzing keto bay ta riba mesa, cual no a trat’e ainda. Gobierno a manda zienswijze, pero te fecha di awe parlamento mes no a haya esaki pa mira kico ta e solucionnan of pasonan proponi a base dje propuesta di aanwijzing.
drs. Marisol Lopez-Tromp, lider di fraccion MAS, a indica cu loke tabata importante ta cu a tuma luga reunion di Rijksministerraad. Aki van Huffelen a trece dilanti diferente ponencia pa loke ta e aanwijzing cu ta riba mesa ainda. Pa loke ta e aanwijzing sugeri pa Cft, tin un procedura con ta encamina esaki. E punto ta keda cu Aruba como pais, “nos mes, como pais y gobierno, mester drecha e situacion financiero na cas.” E presupuesto, e stapnan cu ta tuma, e consehonan cu tin di sigui.
Loke MAS tin entendi ta cu gobierno a entrega e zienswijze, un punto di bista loke a sali fo’i Rijksministerraad. E parlamentario a indica cu parlamento no a haya pa mira e zienswijze. No tabatin un reunion unda a papia riba dje, haya splicacion y presentacion. Lopez-Tromp ta haya cu ta importante pa gobierno trece dilanti como solucion of paso cu nan ta bay tuma a base di e propuesta di aanwijzing riba mesa. “Ban wak den e dianan dilanti kico ta bay sosode prome cu e siguiente Conseho di Reino”, el a indica, cual lo tuma luga dia 21 di october proximo.
E parlamentario a indica cu e reunionnan di IPKO a finalisa diabierna cu lista di palabracion cu tabata presenta despues oficialmente cu firmamento di documento entre e paisnan cu a participa. E temanan ta conoci cu nan a trata den e reunionnan aki, aparte di tur presentacion cu nan a haya. A papia cu persona di Raad van Staten, a papia di democratisch deficit, tambe di e leynan di consenso, e pasado riba colonisacion y sclavitud.
Punto importante cu a conclui entre Corsou y Sint Maarten ta cu lo bay tin mas comunicacion cu otro por medio di Tripartiet. Segun Lopez-Tromp, no solamente pa ora di prepara pa tipo di reunion asina ki, pero tambe pa entre e islanan mes por tin miho comunicacion riba diferente tema y interes comun. No por lubida cu e temponan aki IPKO ta dirigi riba cooperacion cu otro. Esey ta e meta pa cual ta bini hunto riba e plataforma. Loke a resalta e biaha aki pa lider di fraccion MAS aparte di tur e temanan trata, den tur e añanan cu el a participa den e reunion aki, presidente di delegacion no a consulta debidamente cu oposicion pa loke ta e ponencianan treci dilanti como delegacion.
No por lubida cu ora di bay IPKO, no ta haci esey como partido, no ta bay como fraccion. Nan ta bay pa representa Aruba y esey ta hopi importante pa bin dilanti riba diferente tema cu tin acuerdo riba dje. Pero si no tin acuerdo riba tema, no por sali dilanti cu e punto di bista ey comosifuera ta di e pais of delegacion. Esey ta loke a pasa riba e tema di sosten di likides y a bin e discusion cu si e presidente y lider di delegacion a trece dilanti pa mira riba posibilidad di kwijtschelding of keda sin paga. Esey no tabata discuti ni palabra entre e delegacion.


text:
Gilbert Wernert, representante di Gianni’s Group, den un conferencia di prensa a splica cu nan ta organisando nan prome Walk & Run cu e obhetivo di recauda fondo pa Fundacion Ban Uni Man pa Cria Nos Muchanan.
Wernet a splica cu tur loke nan lo recauda cu e benta di ticket di e Walk & Run ta bay 100% pa e fundacion aki, manera ta conoci e fundacion ta zorg pa duna desayuno na muchanan na scol cu ta den necesidad unda el a informa cu na e momentonan aki e cifra ta na 816 mucha rond di Aruba cu tur dia ta haya un desayuno.
“E cifra aki ta basta halto y esey ta nifica cu ta dificil e financiamento pa por support esaki”, el a bisa.
Pa e motibo aki, nan a sinta cu John Fun ken ta fungi como presidente di e fundacion aki cu e idea cu nan ta treciendo dilanti cu ta e Walk & Run cu lo tin fecha pa dia 13 di december unda lo sali di e parking lot banda di hotel Costa Linda na Eagle Beach yega na banda di Divi Phoenix y bin bek, e ora di cuminsa lo ta 5or di atardi.
E ta invita comunidad di Aruba cu su famia, amigonan y coleganan pa participa den esaki cu tin como obhetivo un noble causa.
Pa por participa mester cumpra e ticket general y tambe tin disponibel ticket di mucha di 6 pa 12 aña. Ora un persona ta cumpra un ticket general e ta yudando un mucha cu un su desayuno pa dos siman y un ticket di un mucha ta cubri desayuno pa un siman, manera Wernet a señala.
E ticketnan ta obtenibel na diferente luganan como na Gianni’s Group, Amore Mio, Garden Fresh, Citgo Boulevard, Citgo Essoville, Superfood, Botica Aloe y Botica Santa Cruz.
Wernet a informa cu nan tambe tin ‘Door Prizes’ tambe unda participantenan por gana un weekend stay, dinner pa dos persona y otro premionan mas.
Di su parti, John Fun a indica cu nan ta un grupo cu tur dia ta provee desayuno na muchanan den necesidad na scol y na e momentonan aki nan ta yudando 816 mucha cu ta haya nan desayuno na scol.
Par di luna pasa nan a dicidi di bay publico pa motibo cu ora aña escolar a cuminsa nan a cuminsa coba den nan reservanan y cu nan no ta bay logra esey pa e aña aki, pa e motibo ey nan a manda un carta na scolnan un cu nan mester a disminui e grupo pero di biaha nan a haya hopi reaccion den e comunidad mes segun Fun a sigura, companianan a saca un man pa yuda y un di e companianan ta Gianni’s Group cu a acerca pa asina organisa un Walk & Run caminda tur e entrada di ticketnan ta bay dirigi na e fundacion mes.
“Naturalmente nos ta hopi agradecido pasobra esaki ta bay yuda e muchanan directamente y nos kier stimula pueblo pa join nos pasobra fuera di ta algo pa comunidad, e ta algo tambe cu bo por bin cu bo famia, cana bo 5 kilometer cu ta bon pa salud y despues ta bay tin varios actividad na final caminda bo por pasa bon”, Fun a expresa.
Aruba Bank lo tin un stand disponibel pa personanan interesa cu lo kier haci un donacion.
Fun a recorda cu e fundacion aki a cuminsa na aña 2001, esey ta nifica cu nan tin 21 di aña di existencia cu semper a bay basta bon, prome cu pandemia Covid-19 nan tabatin 635 mucha y despues di esey e cantidad di mucha a subi drasticamente hasta 816 mucha y esey ta nos problema financiero pa motibo cu e ta costa hopi pa cada muchanan, cada mucha ta consumi 600 florin pa aña.
“Mi ta contento cu e fundacion por haci algo bon pa nos comunidad y specialmente pa mucha”, Fun a sigura.
Tambe el a bisa cu na nan manera, nan ta aporta pa e bienestar di muchanan cu no tin hopi recurso y a afirma cu ta berdad cu ora un mucha ta bay scol cu bariga yen e ta studia miho.
Ademas, Fun a afirma cu ora nan a cuminsa na 2001 el a manda carta pa tur empleadonan di hospital pa puntra nan si kier yuda un mucha y tabata consisti di 25 florin pa luna, e tempo ey mas cu 100 trahado a acepta pa duna un man pa e muchanan, poco poco e fondonan a cuminsa drenta di companianan y clubnan di servicio.
“Awor nos a cuminsa sinti e crunch, pero danki dios y na empresanan grandi manera Gianni’s nos ta sinti cu awor si, en todo caso, nos por yega te fin di aña escolar yudando e mesun muchanan”, Fun a sigura.
Pa mas informacion, por tuma contacto na e number di telefon 588.2599.


text:
Dos persona cu a cruza mirada 15 aña pasa na un fast food local, unda cu Michelle tabata part-time crew trainer y Rudolfo e cliente. For di e momento cu Michelle a yud’e, su sonrisa a keda graba den Rudolfo su mente. Nan no tabata sa, cu nan tabata bayendo e mesun scol; Colegio Arubano y despues di nan prome encuentro, Michelle y Rudolfo a cuminsa topa otro diariamente na scol.
Recientemente e pareha a celebra nan di 10 aña di bida matrimonial, unda cu a bin varios recuerdo dilanti, manera nan prome ‘date’, cu tabata un Prom Night y despues di a celebra 5 aña di noviazgo, Rudolfo a pidi Michelle su mayornan pa nan casa. E sentimento pa Rudolfo ta increibel celebrando nan 10 aña casa. Hopi tabata bisa cu ‘nada no lo cambia’, ora bo casa. E por bisa cu hopi cos a cambia. Bo ta siña conoce otro mas y te ainda despues di 10 aña tin cos di Michelle cu e ta siña di dje. Pa Michelle e ta un sentimento hopi bunita cu ta yene cu hopi emocion. E no ta sinti cu el a djis haya e amor di su bida, sino tambe su miho amigo. Rudolfo a demostre cu den tur circunstancia, semper e lo t’ey pa apoye. Den revista FOCUS di e luna aki por lesa e entrevista completo di Rudolfo & Michelle Dirksz.


text:
Jairo Vrolijk no ta un astronomo, pero su interes grandi den astrofotografia a contribui na un investigacion academico y awor e ta co-autor di un articulo cientifico cu ta carga e nomber ‘Milliarcsecond Astrometry for the Galiean Moons Using Stellar Occultations.”
Vrolijk ta co-fundador di Aruba Space and Nature Foundation y a hinca hopi tempo y esfuerso pa conoce mas di astronomia, particularmente saca potret di eventonan astronomico cu ta un ciencia riba su mes. Usando su mesun ekipo, Vrolijk ta purba capta imagennan celestial y ta comparti e observacionnan aki cu comunidad. Pero saca potret di streanan cu ya no ta existi mas pero si ta bisto no ta cuestion di djis dirigi e lens den infinito y primi un boton. E ta nifica haci uso di programanan di computer sofistica y pone potretnan riba otro pa por haya un imagen di un parti chikito di universo. Esaki ta un proceso cu ta conoci como ‘stacking.’
Pero den e investigacion aki, Vrolijk no a usa stacking sino mas bien a dirigi e telescop riba nos sistema planetario. “Nos a graba Jupiter y aki a logra capta con e planeta a tapa su luna, IO (ay-oh).” Y esaki tabata e dato importante cu Profesor Dr. Bruno Eduardo Morgado tabata mester.
Morgado, Profesor Assistent na e Observatorio di Valongo, na Brazil, kende a publica su articulo investigativo den e ‘Astronomical Journal’ luna pasa. ta co autor hunto cu otro 42 persona for di diferente pais rond mundo, cu ta inclui Jairo Vrolijk y Eric Sussenbach di Corsou.
E estudio
Usando observacionnan cu a tuma lugar den 2019, 2020 y 2021 na momento cu planeta Jupiter a tapa e lunanan Galilieo di Jupiter, esta, Europa, Ganymede y IO, por a valida y verifica e posicion di e lunanan comparando datonan existente. Resultado a mustra cu tin incertidumbrenan den nivel di ‘miliarcsecond’ den e orbita di e lunanan.
Por usa e resultadonan di e estudio den combinacion cu modelonan dinamico pa garantisa posicion orbital di e lunanan cu un precision hopi mas halto.
Den e manera aki, por usa e estudio aki pa yuda proyectonan den futuro dirigi na e sistema di Jupiter manera e JUICE di ESA y Europa Clipper di NASA. E estudio por yuda tambe haci planificacionnan mas eficiente ora di haci maniobranan di ‘flyby’ pa ekiponan espacial.
Con un astronomo amateur a participa na e estudio
E pregunta ta con un cientifico cu acceso na un di e observatorionan mas reconoci na mundo a acerca un astronomo amateur na Aruba. Jairo Vrolijk a conta cu Aruba Space and Nature Foundation a yega di haya peticion di e Universidad Brazilero y a participa den encuestanan. E tabata mas bien pa studiantenan di Universidad haci colaboracion internacional y nan tabata pidi yudansa di diferente caminda.
Pero e contact tabat’ey. “Na 2019 a cuminza haci e investigacion riba e lunanan di Jupiter. Y e ora a contact nos door cu nos localidad ta den Caribe. Na comienso a manda e-mail pa puntra di kier participa den e ocultacion di IO.” E cientificonan a haya dos localidad den Caribe cu por a observa Jupiter, cu ta Corsou y Aruba, y hunto a acumula e data segun nan rekisitonan.
Mientrastanto Aruba Space and Nature Foundation ta preparando pa ‘live-stream’ e eclipse lunar, Diadomingo awor, ilustrando cu e pasion pa comparti tur locual ta espacio ta keda fuerte.


text:
Diabierna atardi Girigoria Croes di Kas Ariba a bay na All To Car pa ricibi oficialmente su premio como ganado di e rifa di auto di Lions. El a conta cu ta un amiga a conseh’e pa cumpra un rifa di Lions. Ora el a pasa band’i rotonde di Tanki Leendert a topa nan y a cumpra un. Su auto ta di aña 2001 y e mes ta bisa cu su tempo a yega. Awo ta contento di haya un nobo. Croes a conta cu net e tabata buscando un di segunda mano pa cumpra. “Mi ta gusta yuda. Mi ta cumpra djis pa mi yuda. Esaki ta prome biaha cu mi a gana algo.”
Kenneth Wever, director di All To Car a mustra di ta satisfecho pa por a contribui cu Aruba Lions Club y nan rifa. A duna tur premio su descuento substancial pasobra a gusta e idea nobo aki di kier rifa tur cos electrico. All To Car a caba di ricibi un carga nobo di auto electrico. Tambe ta brinda e servicio di instalacion necesario na cas. E compania ta habri pa peticionnan similar y ta evalua nan individualmente.
Rubin Ponson, president di Aruba Lions Club a indica cu e rifa tabata exitoso pasobra ta algo diferente. “A bay den full otro direccion danki na e ayudo enorme di All To Car. For di un auto di mucha, step, bicicleta, scooter y un auto,” Ponson a bisa. A splica tambe cu no ta rifa un cas mas, manera tabata e tradicion, pa motibo cu construccion di cas a bira demasiado costoso y no ta rende suficiente fondo pa yuda comunidad.
Ponson: “Tur ganado ta sumamente contento cu nan premio. Cada ciudadano cu a logra cumpra un rifa ta un premio pa Lions paso a yuda contribui na comunidad. Ta fondonan cu ta bay bek pa un persona den necesidad.”
Adicionalmente, e president di e club a comparti cu tin varios proyecto andando, hospital bed and wheelchair, smilemobile na cas di hende grandi pa drecha nan dentadura, programa di control medico, y otro actividad cu ta drecha luga ademas di donacionnan financiero.


text: Diadomingo mainta a drenta informe di un accidente hit & run na Sabana Blanco, mesora a dirigi un patruya na e sitio. Na yegada di e patruya a bin nota cu aparentemente un chauffeur a perde control subi acera dal riba un cura di cas bay na man robes baha caminda dal tras di un Nissan staciona manda esaki dal e muraya di un otro cas y sigui core bay. Esaki lo mester a sosode den oranan di madruga pa mainta. Polis a encontra un celular y a tuma nota di varios camara di seguridad cu lo por a capta e accidente aki. Pronto polis lo detene e chauffeur irresponsable aki.


text:
ORANJESTAD,Aruba
“Ya nos ta den e prome siman di luna di februari y ainda nada riba presupuesto 2020, nada ainda riba reforma fiscal y ora cu nos papia cu pueblo y papia cu comerciantenan, tur hende den un incertidumbre riba e aumento di impuesto cu ta speranan”, asina Parlamentario Richard Arends (AVP) a bisa durante e conferencia di prensa semanal di e partido berde.
Inversionnan no ta tumando luga, caminda empresanan cu kier haci gastonan pa mehora na producto y servicio of pa tuma mas hende den servicio tin tur cos wanta. Tur e plannan aki ta para pa motibo di e incertidumbre cu ta reina ya cu pueblo ni comercio sa kico por spera nan den e aña nobo aki riba tereno fiscal.
Por scucha yen di cos, riba caya y for di gremionan. Ya caba fraccion di AVP a manda dos carta caba, tanto na luna di december y luna pasa, puntrando gobierno pa splica Parlamento den un forma conciso te hasta, kico ta spera tur hende cu e 13 leynan cu mester wordo cambia bou di e capa di reforma fiscal y cu ta na Raad van Advies awor.
Ainda nos no a haya contesta for di Gobierno, caminda cu for di aña pasa tabata tin oportunidadnan den Parlamento caminda gobierno a opta pa no duna contesta riba e preguntanan cu nos a haci y pa no adelanta riba e discusionnan aki, lagando Parlamento atrobe den desconocimento por completo.
Unico cos cu nos sa ta cu e di dos fase di e reforma fiscal ta un aumento di impuesto pa pueblo, comercio y turistanan, segun e conseho di e Colegio di Supervision Financiero pa Aruba (CAFT) ta bisa literalmente. “Kisas algun di nos coleganan si sa kico ta na caminda y nan ta sali defende e aumento di impuestonan aki, pero en todo caso Parlamento den su totalidad ni tampoco pueblo of comercio sa kico ta spera nan e aña aki.”
Parlamentario Arends ta sigui bisa cu un gobierno nobo no ta hereda nada. Tur partido ta bay eleccion cu conocemento di causa, caminda nan convence pueblo cu nan lo por hasi’e mihor cu e gobierno na mando. Dus djies tira culpa riba ‘herencia di gobierno anterior’, manera nos a bin ta wak den diferente tereno, ta un excusa mediocre y facil pa asina sconde e falta di conocemento di materia, capacidad pa hiba un maneho y abilidad pa goberna un pais.


text:
KRALENDIJK – Kampionato 2020-2021 di futbòl di nos isla ta dediká pa di dos bia na s.v. ATC di Tera Kòrá, esaki pa e bon trabou ku e direktiva di e organisashon di futbòl aki a bin ta hasi na bienestar di futbòl di nos isla, di nos hóbennan, di nos futuronan. Kampionato 2019-2020 tabata dediká na e ekipo pero manera ta konosi e kampionato a wòrdu deklará nulo pa motibu di e pandemia di Covid-19.
Esaki e presidente di FFB ku ta nos federashon di futbòl, sr. Ludwig “Luti” Balentin, a duna di konosé den su diskurso na okashon di bendishonamentu di unifòrm pa tur e ekiponan “U” i senior di s.v. ATC, esaki djasabra último den oranan tempran anochi na e kluphùis di e organisashon di futbòl aki di Tera Kòrá.
S.V. ATC.
ATC bou di presidensia di sr. Frensel ”Dicky” Janga ku huntu ku su direktivanan a karga e klup di futbòl aki sigur i mas ku tur kos e futbòl di nos isla. Pa 25 aña sr. Frensel Janga a karga e klup di futbòl aki di Tera Kòrá.
Durante añanan ku a transkurí, s.v. ATC a krea masha masha hopi hungadó mes ku otronan ta drumi wak e desaroyonan pa kita nan bai kuné.
Diferente hungadó di taya awe den nos futbòl, a kuminsá nan karera, siña hunga i desaroyá serka “coach”nan di s.v. ATC.
Maske kuantu hungadó sa pèrdè momentu ku otronan kita nan bai kuné, sèmper e ekipo aki a keda stabil na su partisipashon den kampionatonan di nos isla organisá pa e federashon di futbòl di nos isla ku ta FFB.


text:
ORANJESTAD,Aruba
Toque de queda pa e hobenan cu ta cana haci maldad ta mustra e mentalidad y e educacion cu nan ta hiba na cas. Aruba ta confrontando su mes cu retonan grandi. Nos tur por sali di e situacion aki si gobierno y e pueblo di Aruba ta cana riba un solo liña. Mayornan tuma tempo comparti cu bo yiu y educa abo yiu di kico ta pasando y con esaki ta afecta su futuro di e malcomportacion cu e ta ocaciona riba caya. Awe mainta un habitante di Madiki Kavel a lanta y kier a duna un conseho na tur hoben y alaves haci consiente cu e tin un yiu malo na cas y cu cada ciudadano incluyendo e hobenan cu ta riba caya na momento cu no ta permiti pa nan ta riba caya y pa colmo ta haci daño riba propiedad publico cu ta di gobierno dilanti di un cas. Esaki ta inaceptabel. Peticion ta bay na tur mayor mantene bo yiu paden y si e hoben no tin orea yama polis y lo e por haya un tremeno skual pa su comportamiendo y respet pa su mayor y pa comunidad


text:
Ta fásil pa bisa ku no por haña sufisiente fruta, berdura òf grano pa nos kome. Ta masha fásil pa skohe pa nutrishon ku ta masha lihé pa prepará den algun minüt òf kumpra un kuminda riba kaya. Nos grandinan tabata tin un kondishon fuerte i nos sa ku ta dor di un forsa inmenso, un salú hopi fuerte i un sabiduria di e uso di yerbanan i remedinan natural nan a logra di sobreviví. E forsa ei di nos antepasadonan ta pone ku abo awor por ta para aki i ta lesa e artíkulo aki.
Nos grandinan no ta tin hopi pertenensia, kuminda na abundansia òf propiedat. Tabata traha den kunuku, tabata bòltu tera pa hasié mas fértil pa dje forma ei nos tera seku por a duna nos antepasadonan sufisiente kuminda pa nos fortalesa e kurpa. Temporada di awa seru tabata hopi importante pasobra e kosecha tabata dependé hopi di e awa di shelu. P’esei mes tabata traha dam pa warda awa pa por usa e awa den temporada di sekura. No tabata tin pèstisida, insektisida òf otro forma di protehá e fruta òf berdura kontra di insektonan òf beskein.
Kuminda krioyo
Nos grandinan tabata kome karni tambe, pero e karni ku nan tabata kome tabata e lokual e shonnan no tabata kome. P’esei nos ta mira awendia sierto kuminda ainda den nos kushina krioyo. Pa djis menshoná algun: kabes ku higra, sòpi di kabes di piska, sanger, mondongo, rabu i sùlt. Banda di esei nos antepasadonan no tabata tin frishidèr òf manera pa tene kuminda friu i nan mester a konserva e kuminda na un otro manera; p’esei nos ta mira kuminda krioyo trahá ku entre otro pia stinki, karnisá (karni salu òf salgá), bakiou, rabu, pekelé, i repchi salu.
Banda di e karni e nutrishon tabata konsistí di hopi berdura manera pampuna, kalbas, yambo, kalalú, kònkòmber chikí, banana i papaya. Tambe bonchi seku, wandu, pinda, batata dushi, yams i okumo.
Nos hendenan tabata usa mas tantu lechi di kabritu. Lechi di baka tabata pa e shonnan. Kalmèki si ta(bata) wòrdu usá pa kome ku funchi.
Nos grandinan tambe tabata konosé kosnan di boka dushi, manera kokada, zjozjolí, tentalaria, pan seiku (suikerbrood = pan suiker = pan seiku), lèter pero tur trahá òf prepará ku suku di klenku. Suku blanku tabata difísil pa haña, tabata hopi karu i tabata pa e shonnan so.
Maishi chikí, funchi i kadushi
E kumindanan mas krioyo ku mester wòrdu menshoná apart ta: maishi chikí, funchi i kadushi. Maishi chikí (Sorghum bicolor òf sorgu) ta bini for di Afrika. Na Etiopia ya pa 3000 aña promé ku Kristu e maishi aki tabata wòrdu usá. E maishi chikí (African Sorghum Vulgaris) a wòrdu trese na Kòrsou for di komienso di siglo 17. Kosecha di maishi chikí ta den e lunanan di febrüari i mart. Tin hopi vitamina, spesialmente vitamina B den maishi chikí. Funchi ta wòrdu trahá di maishi. Funchi tambe ta riku na vitamina i mineral ku ta bon pa nos kurpa. Tin masha hopi manera ku por prepará e funchi. Den nos platonan krioyo semper mester tin un pida funchi na banda. Kadushi ta un di e kumindanan mas riku na asina tantu mineral, manera magnesia i kalsio. Kontrali di lokual hopi hende ta pensa, e no tin hopi heru den dje. Nos grandinan tabata usa kadushi pasobra e ta duna forsa. Te asta nan tabata bisa ku kadushi ta lanta morto. Ku esei nan ke men ku ora e kurpa ta hopi suak òf dje malu ei ku bo no por lanta mes fo’i kama, e kadushi ta pone bo riba pia atrobe. Tin un manera spesial pa kòrta e kadushi i pone seka òf usa e parti bèrdè di e kadushi. Mester kòrta e kadushi tambe na sierto ora di dia. No ta nesesario pa pone rabu (porko) den e kadushi. Por usa diferente sorto di bestia di laman pa hasi e kuminda un kos ku bo ta keda pidi pa mas i mas. Despues di kome ta bon pa pone un hamaka pariba di kas anto tuma tempu pa e kuminda baha.
Yerbanan
Nos yerbanan tambe tabata wòrdu usá na gran kantidat pa diferente malesa. Pa tur kos nan ta tin un yerba p’e ku ta duna solushon. Bo sa ku den bo kura òf na rant di bo kura e yerba ta krese ku nèt abo mester pa drecha bo kurpa? Nos grandinan tabata sa eksaktamente e funshon i forsa di kada yerba. Ta hopi bon ku señora Dinah Veeris a konserva e sabiduria aki i seya esaki den su diferente bukinan.
Awendia nos ta usa, i duna nos yunan tur sorto di produktonan kímiko i tòg nos ta keda straño ora ku nos – òf nos yunan – haña tur sorto di malesa. Hopi bia nos ta tende ku nos a ‘èrf’ un malesa pero na mes un momentu nos mester realisá tambe ku nos a èrf salú i forsa tambe di nos grandinan. Ta nos mes a daña nos kurpa – nos salú – ku e tantísimo produktonan malu pa nos salú.
Ta dor di nos yerbanan i kumindanan krioyo nos grandinan a haña e forsa, energia i resistensia pa kombatí malesanan i pa sobrebibí.
Tin hopi kuminda den nos kushina krioyo ku nos ta kome te ainda, pero nos mester realisá ku e kuminda no tin e balor nutritivo mas ku e ta tin ántes. Karni di porko ta yená ku hormona, antibiótika –pa prevení pa e animal no bira malu-, nos berduranan i frutanan ta wòrdu di spùit ku koló artifisial, smak artifisial i holó artifisial, miéntras ta usa hopi insektisida, pèstisida i fungisida. Suku i ariña ta refiná i a pèrdè tur nutrishon dor di e proseso pa hasi e suku i e ariña blanku, fini i pa por warda e produkto pa hopi tempu (preferibel pa algun aña). Tambe a introdusi difeente aditivo ku ta pone den e kuminda djis pa e smak mas miho (MSG), hole agradabel, i pa e kuminda tin un koló plasentero miéntras ku nos no ta realisá ku e kuminda ei ta lokual ku ta hasi nos malu. Si bo wak bon bo lo ripara ku no ta e kushina krioyo ta hasi nos daño pero ta tur e kímiko i tur e aditivo ta kaba ku nos salú. Pa e motibu aki nos tur mester trese kambio den nos nutrishon.
Den rais di nos kurpa, nos bida, nos tin e informashon di nos grandinan ainda. Laga nos ban bek i hasi uso di e nos herensia. Laga nos yama danki tur dia i apresiá e forsa ku nos a haña di esnan ku a lucha pa abo ta pará aki awe, lesando i realisando kuantu bo salú ta bal.
Rudolf de Wit ta e promé profeshonal ku a start aki na Kòrsou ku un klínika den medisina natural. Maske ku e a enfrentá hopi – pero hopi – kontratempu di e otro profeshonal den medisina e a keda lucha for di aña 1978 pa salú natural pa nos pueblo. Den su tratamentu e ta hasi uso di akupunktura (medisina Chines), remedinan di yerba i nutrishon salú. Su revista Support ta duna nos pueblo tur informashon riba tur aspekto di salú (kome salú, pensa salú i moveshon salú). Support ta na hulandes, miéntras ku kada tópiko ta wòrdu diskutí kada siman den un programa di radio, R-Support, na papiamentu. Awor bo tambe por gosa di masha hopi informashon balioso i honesto pa drecha i mantené bo salú.
6,166 Bia mirá, 3 Bia mirá awe


text:
Uncategorized
Kontra desishon for di 2013….. Korte Supremo a ninga petishon di banko lokal kontra Fondo
WILLEMSTAD. Awe mainta Korte Supremo na Ulanda a rechasá e apelashon ku Banco di Caribe a hasi kontra un desishon di Korte di Hustisia kaminda a kondená e banko lokal pa paga Fondo Partikular Parasasa un suma di dos mion i piku florin den un demanda ku kortenan lokal a bin ta trata for di 2013 bin ariba.
This content is exclusive for members
Register or login to unlock this article
Uncategorized
Hòmber Iraní a keda asesiná despues di selebrá derota di su pais kontra Merka den Mundial
TEHERAN – E mundial di futbòl na Qatar aki a trese bastante drama tantu riba vèlt komo den kaya ora fanatikonan ta selebrá viktoria of derota di nan selekshon.
Kiko a pasa na Bandar Anzali ku ta keda na parti nortost di Teheran ta ku un hòmber Iraní identifiká komo Mehran Samak (27) fanátiko di selekshon nashonal di futbòl di Merka a sali un bar i tabata kontentu ta selebrá.
Tabatin hopi fanátiko di Iraní riba kaya rabia i e último lokual nan tabata kier a wak ta un fanátiko di Merka nan dilanti ta selebrá.
Mehran Samak konosí komo un tipo instigador a disidí na bai selebrá viktoria di Merka pasando den kaya ku su outo ta basha pitu i grita ku Merka a gana Iran. Den e kaso aki Mehran Samak su festeho no a dura largu ya ku e no a yega muchu leu for di e bar ku ela sali ya ku fanatikonan di futbòl Iraní a sefta su outo ku bala.
Uncategorized
Na Naples: Dòkter ku a violá dos pashènt a keda haña morto na su kas
NAPLES – Michelle Batten bosero di kuerpo polisial na Naples a konfirmá ku un konosido siruhano plástiko ku mas ku 25 aña trahando komo dòkter a keda detené i laga den libertat resientemente relashoná ku violashon di dos pashènt muhé.
E promé kaso a keda registrá na luna di òktober na momentu ku un pashènt (51) a akusá dòkter Eric Andrew Salata (54) di a mand’é leu pa despues tene relashon seksual kuné.
Despues tabatin otro pashènt (71) ku tambe mester a hasi sirugia plástiko serka Dòkter Eric Andrew Salata i ku tambe a keda violá.
Michelle Batten a splika ku Dokter Eric Andrew a keda detené i ku wes Michael Provost a lage den libertat bou di un fiansa di $100 mil.
Tin informashon ku Dokter Salata tabata sosio na “Pura Vida Medical Spa” kaminda ku despues ku ela sali for di sentro di detenshon na Naples.
Segun empleadonan na “Pura Vida Medical Spa” dokter Salata a kuminsá haña yamadanan di menasa di morto.
Debí ku koleganan di Dokter Eric Andrew Salata no a tende mas di dje a disidí na yama polis pa bai wak su drechi i a bin hañe morto ku un tiru di bala den kabes.
E kaso aki ta bou di investigashon i ku posiblemente elo por a keda asesiná of ela kometé suisidio.
Uncategorized
‘Bonochi Kòrsou’ ta transmiti dokumental interesante riba Komunidat Portugues
Willemstad.- E programa popular di tur atardi, “Bonochi Kòrsou” transmití via Telecuracao di 6 or pa 7 or i presentá pa e konosido “Kafesito” German Gruber Sr. Lo trese e siman aki un serie dokumental ku ta enserá importansha di e aporte pa nos pais di miembronan di komunidat portugues radiká na Kòrsou for di yegada di e promé portuguesnan te n’e momentunan aktual.
E ta un programa dokumental ku dor di su durashon, mester a dividi’e na tres pida, ku lo pasa djamars 29, djarason 30 i djaweps 1 di Desember, den e orario akostrumbra di “BONOCHI KÒRSOU”, esta 6 or di atardi.
E programa ta kontenè testimonialnan i entrevista ku diferente miembro di komunidat di Kòrsou, mayoria di nan portugues, ku ta splika e motibu i manera di nan yegada na Kòrsou i diferente aspekto ku nan a konfrontá pa por a sobreviví den e tempunan tumultoso di guera mundial i pa establesé den un pais kompletamente desko-nosí pa nan mayornan, kaminda hopi di nan no tabatin posibilidat pa hasi negoshi, ni pa establese di un manera konfortabel pa nan famia. Nan a lucha, traha i sobresalí di tal forma ku nan a logra establesé nan negoshi, nan yunan a bai studia i prepará i awendia gran mayoria di nan ta kombibí integrákomo parti di nos komunidat di
Daily Nobo
Kon lo parti e 200 mion Euro di Reparashon?
Filis, Cubs, Arizona i Dodgers hopi interesá: Merkado pa Xander a kuminsá bira kayente…
Iran a keda eliminá i desapuntá su fanatikada
Argentina a logra pasa pa e otro buèlta
Manchester United a prepará un oferta pa Cody Gakpo
Rapper Jon Tarifa ta kolaborá ku kantante Darren Gardner den ‘When I was Younger’
ÁMTENAR NA SOAW A BIBA 7 LUNA DEN UN MUNDU DI ABUNDANSIA
KASO DI ÁMTENAR KU A HÒRTA PLAKA NA SOAW DEN KORTE.
Abogado Braam a gana kaso di NAf 2.206.846,25 pa Girobank
KORTE A KAMBIA SENTENSIA DEN E KASO DI MICHELANGELO PENIJN
Trending
-
Sosial7 days ago
Rapper Jon Tarifa ta kolaborá ku kantante Darren Gardner den ‘When I was Younger’
-
Lokal7 days ago
ÁMTENAR NA SOAW A BIBA 7 LUNA DEN UN MUNDU DI ABUNDANSIA
-
Lokal7 days ago
KASO DI ÁMTENAR KU A HÒRTA PLAKA NA SOAW DEN KORTE.
-
Lokal6 days ago
Abogado Braam a gana kaso di NAf 2.206.846,25 pa Girobank
-
Lokal6 days ago
KORTE A KAMBIA SENTENSIA DEN E KASO DI MICHELANGELO PENIJN
-
Lokal6 days ago
Wes a kondená asesino di beibi den barika di su mama
-
Lokal7 days ago
Trinta indokumentado venezolano kier a drenta Kòrsou ilegalmente
-
Lokal3 days ago
Empleada haltu di casino ‘online’ a pèrdè demanda pa haña bónus


text:
Riba 2 di februari Directie Natuur en Milieu (DNM) ta enfoca riba Dia Internacional di Bahianan (World Wetlands Day), nos conoce esakinan tambe como areanan di saliña. E area na Spaans Lagoen, cu ta protegi y maneha pa Parke National Aruba a ser apunta como un wetland internacionalmente y ta reconoci como un Ramsar site. E ta poni riba e lista di Wetlands pa e Convention on Wetland, awendia e tratado ta conoci como ‘Ramsar Convention’. A firma e convenio aki na aña 1971 riba 2 di februari na e ciudad Irani, Ramsar.
Un wetland ta un area yena cu abundancia di awa y bida. Wetlands ta importante pa e existencia no solamente pa varios bestia y mata, pero tambe pa hende.
Mescos cu un mama su amor ta incondicional pa su yiunan, wetlands tambe ta brinda servicionan importante pa sobrevivencia di humanidad. Wetlands ta brinda e necesidadnan basico manera cuminda, awa y bienestar (livelihoods), como tambe proteccion contra desasternan natural.
Wetlands tambe ta cas pa un biodiversidad unico cu no por haya na otro parti. Cu tur e servicionan cu e ecosistema aki ta brinda, asina mes e data mundial ta preocupante. E areanan di wetlands natural ta desapareciendo tres biaha mas lihe cu esun di mondinan of tambe asina yama forests. Si e areanan di wetlands keda desaparece na e scala aki, e por resulta catastrofico pa hende y planeta door di e perdida grandi di e balor y beneficion cu nan ta duna.
Nos por mustra mas stimacion pa wetlands por medio di haci algun practica simpel manera:
- Siña y compronde mihor e temanan y informacion obtenibel for di Ramsar Convention on Wetlands, tambe for e maneho di Parke Nacional Aruba pa esun local y for di otro organisacionnan cu ta yuda cu conservacion di wetlands.
- Haci trabou voluntario pa wetlands! Participa hunto cu organisacionan cu ta haci e areanan aki limpi of cu ta replanta e areanan.
- Maneha bo sushedad ora di bishita e areanan cerca di wetlands y no tira sushi.
- Evita uzo di productonan cu ta toxico cu por core bay den suela di e area di un wetland.
- Mantene e areanan aki liber di cacho y pushinan indesea. Den wetlands tin hopi parha y otro especienan protegi ta biba.
- Yuda nos haci e yamada pa stima areanan di wetlands door di comparti informacion valioso riba medianan social.
- Conscientisa muchanan riba e importancia di wetlands. Haci uzo di e kleurplaatje adhunto na scol na of actividad recreacional manera padvinderij y den centronan di cuido di muchanan.
- Bishita Parke Nacional Aruba y contribui cu e miembrecia anual, asina bo tambe por recrea trankil y respetuosamente den e area di Spaans Lagoen;
- Promove eco-turismo. E area por ta uno di atraccion y un experiencia unico.
- Uza e hashtags nan aki riba e dia 2 februari den bo postnan riba plataforma social asina por pa yuda cu conscientisacion. #ActForWetlands #WorldWetlandsDay2022
DNM ta uni na e yamada pa balora, maneha, restaura y uza den un forma mas sostenibel e areanan di wetlands pa asina nos por conserva nan y mantene nan sano. Actividadnan humano cu ta caba cu wetlands ta inclui rosamento, erosion, drenahe y yenamento cu santo pa agricultura of construccion, polucion, overfishing, uzo no sostenibel di recurso, especienan invasivo y cambio di clima. Ban stop esakinan den areanan di wetlands. Feliz dia internacional di bahianan of wetlands.


text:
…1500 agente di biahe a partisipá…
WILLEMSTAD- 18 di novèmber 2015:- Di 6 pa 9 di novèmber último Ofisina di Turismo di Kòrsou (CTB) a partisipá na e ekshibishon Rewe Programmvorstellung na Alemania ku a keda organisá pa DER Touristik Group. DER Touristik Group ta representá 6 operador di tour kualnan ta DERTOUR, Meier´s Weltreisen, ADAC Reisen in Frankfurt, ITS, Jahn Reisen i Tjaereborg. Un total di 1500 agente di biaha di Alemania a partisipá na e ekshibishon aki.
Tur aña di nobo DER Touristik ta invitá agentenan di biahe pa informá nan di e programa di e aña benidero i tambe e partnernan ku ta forma parti di e programa. E biaha aki a dirigí riba e paketenan spesial pa aña 2016. DER Touristik ta bende paketenan i trep individual pa bishitá diferente destinashon inkluyendo Kòrsou. CTB tabata presente na e ekshibishon pa asina kompartí informashon di loke Kòrsou tin di ofresé komo destinashon turístiko den Karibe. E representante di Kòrsou a forma parti di e booth di AGK (Arbeitsgemeinschaft Karibik) ku ta un organisashon pa islanan den Karibe ku ta organisá diferente eventonan pa e merkadonan aleman. Huntu ku Kòrsou tabatin representantenan di entre otro: St. Lucia, Aruba, Barbados, BVI, Puerto Rico, Jamaica i Tobago.
Partisipashon na e tipo di eventonan aki ta importante pa keda informá e agentenan di biahe di e produkto ku Kòrsou ta ofresé komo destinashon turístiko.


text:
Preparacion y duracion
Pa prepara: 20 minuut
Pa cushina: 25 minuut
Facil
Pa 4 persona
Vegan / Vegetariano
E plato aki super tremendo den sabor pa cualkier ora di dia, lo impacta bo pa su combinacion cu lo deleita bo paladar. E ta simpel cu blokinan di Tofu gespiced tandoori riba un plataforma di kool cora mezcla cu yoghurt, menta dorna cu un relish picante.
Nutricion pa porcion:
Caloria 994
Vet 51g
Vet satura 25g
Carbohidrato 73g
Sucu 17g
Fibra 11g
Proteina 54g
Salo 1.9g
Ingredientenan:
½ kool cora (mas of menos 500gram), corta na repi
4 cuchara grandi di yoghurt dairy-free
3 cuchara chikito di saus di mint
3 x 200gr paki di Tofu, cada un corta den 15 bloki
2 cuchara grandi di tandoori pasta di curry
2 cuchara grandi di zeta di bo gusto (sesame oil, canola etc.)
2 siboyo geslice (opcional) por uza Bak Choy y of Spinazie
2 pida conoflo geslice (opcional)
8 Chapatis (ta un flatbread di India cu normalmente ta traha di hariña y ta wordo tosta riba un casuela of un bon panchi plat rondo riba candela) tambe por uza e flatbread of wrap di bo preferencia.
2 lamunchi geel (lime) corta na 4
Metodo
PASO 1
Mezcla e kool cora, yoghurt y saus di mint, season e y pon’e un banda.
Drei e Tofu den e pasta Tandoori di curry cu 1 cuchara grandi di e zeta.
Keinta e panchi/casuela y hasa e Tofu den 2 biaha di 15 bloki cada bes, te ora cu nan bira di un color bruin oro. Kita nan for di stoof cu un spatula y pon’e nan un banda. Agrega e resto di zeta den e panchi, y drei e siboyo cu e conoflo aden y hasa nan 8 pa -10 minuut te ora nan ta moli. (opcional) Awor ta pone e tofu den e panchi y season esaki bon.
PASO 2
Keinta e chapattis nan un tiki, siguiendo e instruccionnan di e empake.
Pone riba cada un chapatis: un tiki kool cora, sigui pa e Tofu den curry y primi un lime (lamunchi) generosamente riba dje y sirbi’e.
Ta combina hopi bon cu:
Vegan cupcakes di bacoba cu pindakaas
Mango cu sucu di lamunchi (Mango with Lime sugar)
Vegan Brownies di cherry cu almond.
Exito cu bo: Wrap di Tofu den curry Vegan/Vegetariano.


text:
Pa comprende e mecanismo di salud (neuro)cognitivo, mester por tin conosemento di su origen pa por detecta y posibel trata y of duna guia profesional.
Durante e prome siman di augustus, Kiwanis Club of San Nicolas a tene su prome campamento anual. Un total di 50 mucha entre edad di
San Nicolas, 8 augustus 2020: Riba diasabra ultimo, Kiwanis Club of San Nicolas a colabora cu restaurant Oāniel Caribbean Kitchen pa un fundraising exitoso. E
Last Thursday, July 30th, the Aruba Wine and Dine Charity Foundation held a āthank youā reception at MooMba Beach for its volunteers and sponsors who
Departamento di EnseƱansa Aruba (DEA), seccion Examenbureau, ta informa cu e inscripcion pa e Prueba di Naturalisacion (Naturalisatietoets) pa aƱa 2020 a cera. Manera informa
ORANJESTAD, Aruba ā27 juli 2020: Tur aƱa di nobo for di luna di juli pa december nos conose como lunanan di yobida. Pa algun esaki


text:
Barcadera: Diaranson te laat di anochi tabata tin bastante auto staciona riba e beach net pabou di e waf di Barcadera, e autonan tabata di e famia y amigonan di esnan cu supuestamente lo tabata secuestra na Venezuela.
Tin varios informacion no oficial ta coriendo rond, sin cu pueblo por haya un confirmacion y un update di kiko exactamente lo a pasa, esaki ta treciendo hopi confusion y comocion sigui pa hopi storia cu mayoria biaha no ta e berdad.
Socio di secuestradornan a ricibi placa
No oficial a drenta un informe cu aparentemente un socio of amigo di e secuestradornan lo a ricibi e placa na Aruba y mane cu ela hay’e placa elo a manda e secuestradornan un potret di e placa cu elo tin den su poder pa asina por a laga nan den libertad.
No oficial tin papia cu e secuestradornan lo a laga 4 persona mas bay, despues di a haya e mensahe cu e famianan di e rehennan lo a paga e suma di placa, cu nan tabata exigiendo, pero e secuestradornan lo no a cumpli cu nan palabracion y a keda cu un arubiano ainda como rehen na Venezuela.
Diferente version coriendo rond
Diferente version ta sigui core rond referiendo e caso di secuestro aki, den oranan di mainta a cuminsa core un version cu no ta trata di militarnan venezolano, pero di un grupo di pirata.
Despues ta core un otro version cu e personanan aki lo a wordo haya ta horta gasolin y mester paga pa nan recobra nan libertad.
Tanten cu niun persona no sali bin dilanti y duna un update oficial di loke exactamente a pasa y ta pasando, e situacion lo keda hopi confuso y sigur ta trece hopi comocion cu ne, mirando cu mayoria di localnan tin un of otro relacion cu Venezuela, en particularmente Estado Falcon.
Reino Hulandes advertiendo viaheronan pa no viaha pa Venezuela
Pa basta tempo caba Reino Hulandes ta advertiendo tur cu ta biba den Reino Hulandes pa no viaha pa Venezuela si no ta necesario, evita di bay Venezuela, si bo no tin nada di importancia di haci eynan. Pero te ainda hopi hende ta ignorando e advertencia aki y ta bay keda bay Venezuela.
Pero Reino a pone bon cla cu cada ken cu bay e pais aki ta riba nan propio responsabilidad. Cada ken ta responsabel pa nan decisionnan.
https://www.nederlandwereldwijd.nl/reizen/reisadviezen/venezuela


text:
WILLEMSTAD, 1 di febrüari 2017 – Ofisina di Turismo di Kòrsou (CTB) a fasiná poblashon di New York ku un ‘Mosaiko di Kòrsou’, un imágen enorme di nos famoso Handelskade. E mosaiko a konsistí di un kantidat di potrèt ku hende individual a saka i publiká riba nan profile públiko di Instagram ku e hashtag #RightNowInCuracao.
CTB ta masha kontentu ku e sosten risibí den fin di siman, ku e kampaña fotográfiko di #RightNowInCuracao. CTB a invitá e poblashon lokal, bishitantenan, e públiko presente na e New York Times Travel Show i fanátikonan di Kòrsou en general pa pone un potrèt di nan mes òf di un paisahe di Kòrsou riba Instagram. Durante e evento di tres dia, Kòrsou a usa mas di 3,200 di e potrètnan akí pa krea e mosaiko enorme.
E New York Times Travel Show di 2017 a tuma lugá di 27 pa 29 di yanüari 2017 na Jacob K. Javits Center, New York City. Kòrsou su presensia na e èkspo akí tabata un chèns ideal pa hala atenshon di konsumidó di tur parti di e asina yamá ‘tri-state area’. Huntu ku CTB, tabatin vários partner i boluntario di Kòrsou, manera Blue Bay Curaçao Golf & Beach Resort, Livingstone Jan Thiel Resort, Papagayo Curaçao, Renaissance Curaçao Resort & Casino i Santa Barbara Beach & Golf Resort. Ademas di yuda reforsá e branding di Kòrsou na e èkspo, e partnernan akí a apoyá nos vuelonan non-stop ku JetBlue tambe, aserkando e konsumidónan di New York personalmente ku oferta spesial i trep di regalo.
Durante e tres dianan di e evento akí, e stènt di Kòrsou a entregá mas di 5.000 material di propaganda i a risibí mas di 216.892 klek riba medionan sosial, di bishitante ku a usa e hashtag #RightNowInCuracao.
Banda di e èkspo pa konsumidó, CTB a partisipá tambe na e konferensia turístiko yamá New York Times Travel Industry Conference, un programa edukashonal ekstenso formulá pa profeshonalnan den ramo di turismo. Huntu ku Caribbean Tourism Organization (CTO), Kòrsou a tene un presentashon na mas ku 100 agente di biahe registrá den e área di New York, kaminda ku a mustra esnan presente kiko ta hasi e isla akí un destinashon úniko.
CTB ta gradisí un i tur ku a duna un aporte poniendo nan bunita potrètnan di nos ‘Dushi Isla’ online. Pronto lo manda e mosaiko Kòrsou pa kolog’é na e ofisina di CTB.


text:
Repudiabel loke a bin dilanti e siman aki tokante di maltrato seksual kontra di algun mucha na un skol lokal. Mi ta lamentá loke a pasa i ta spera ku e víktimanan i nan sernan kerí (ku eventual ayudo sikológiko) lo rekuperá di e trouma ku nan a pasa aden. Mi no ta spera ku esnan responsabel pa e malechornan ta pone man riba nan kabes, tumando ehèmpel di Iglesia Katóliko.
Iglesia Katóliko i Obispado di Willemstad awe i den pasado semper a protehá nan pastornan, fraternan i religiosonan ku (t)a abuzá di mucha. Ta konosí ku nan ta pòst e maniaknan aki di parokia pa parokia òf manda nan un di e otro 5 islanan ku ta kai bou di Obispado. Ounke ta konosí ken e abusadornan aki ta, no ta tene nan responsabel. Pakiko Obispado no ta tuma medida, pero ta promé pa persiguí e grupo LGBTQ,, no pa un akto kriminal, sino nan preferensia seksual?
Mester persiguí kriminalmente tur esnan responsabel den nos komunidat pa abuzo kontra mucha, inkluso religiosonan. Ta basta ku hipokresia. Un Ombudsman pa mucha ta un nesesidat. Víktimanan di abuzo seksual hopi biaha nunka ta rekuperá kompletamente i algun ta ripití e aktonan aki, èkstendiendo e kadena di abuzo. T’esei nos ke pa nos pais? Mi no ta spera.
Willemstad, Kòrsou


text:
MD80 di Insel Air
Sinku luna pasa Insel Air a hasi petishon na CCAA, e Outoridat di Gobièrnu enkargá ku supervishon di avion sivil na Kòrsou, pa por a hinka un avion dje tipo MD-80 bek den nan skema di buelo. Teniendo kuenta ke situashon tékniko i operashonal dje MD-80 ku Insel Air tabata deseá na e momento ei pa hasi buelo nan kuné, CCAA no por a aproba esaki.
Pa por a honrá e petishon di Insel, konforme standardnan internashonal di aviashon, CCAA a kuminsá ku un proseso di sertifikashon dje avion i tambe parti dje operashon di Insel. Esaki a tuma su tempu mirando ku entre otro hopi dokumento (manualnan) mester a wòrdu revisá i tur piloto, personal di kabina, i mekániko mester a bai training pa dje forma aki nan ta kalifiká bèk pa ehersé nan funshon riba e MD-80.
Durante e último dos simannan, diferente buelo di prueba (“Test Flights”) a wòrdu ehekutá ku e MD-80 riba kual inspektornan di CCAA tambe tabata na bordo pa supervisá kon e avion ta funshoná. Durante e tipo di buelo nan aki, a hasi diferente tèst pa demonstrá na e inspektor nan di CCAA ku tur kos ta funshoná konforme reglanan. E inspektornan tabata dokumentá tur kos durante e “Test Flights” nan na moda ku Insel mester a drecha tur loke no tabata funshoná satisfaktorio.
Ayera mainta un “crew” (piloto, personal di kabina, ets) kompleto di Insel huntu ku e inspektor nan di CCAA a lanta un buelo ku e MD-80 pa bai ehekutá un asina yama “demonstration flight”. Durante ku e buelo aki a tuma lugá den espasio aéreo mei mei di Karibe, atrobe a hasi diferente tèst kaminda pilotonan i tambe personal di kabina mester a demonstrá ku nan ta kalifiká pa ku diferente senario ku a wòrdu presentá dor dje inspektor nan di CCAA. E buelo aki a pasa Aruba, baha na Bonèiru pa despues regresá Kòrsou bèk.
Despues dje “demonstration flight” aki tur esnan enkargá a akudí na kantor di CCAA na Mahuma. E tim di CCAA a reuní pa despues partisipá na tur esnan presente, inkluso e “management team” di Insel, ku e resultadonan desplegá durante e último buelo aki tabata positivo.
CCAA a suprayá ku e proseso a tuma su tempu mirando diferente desaroyo nan ku tabata presentá. Alabes CCAA a enfatisá ku e proseso sigur tabata unu intensivo pero awor tantu CCAA ku tin ku hasi supervishon i Insel por ta kontentu ku e resultado. Dje forma aki CCAA ta sera e proseso di sertifikashon.
Pa mas informashon
Outoridat di Aviashon Sivil di Kòrsou
Curaçao Civil Aviation Authority (CCAA)
Curaçaose Burgerluchtvaart Autoriteit
Save


text:
DIMAS ta conseha su clientenan pa entrega peticion di forma digital na momento cu tin tur documentonan rekeri pa e tipo di peticion desea. E peticionnan por wordo entrega digital via di e link riba website di DIMAS durante di orario di oficina.
Tips na momento di entrega peticion:
Entrega peticion di renovacion prome cu bo permiso actual vence.
Zorg pa e pakete di documento digital (scan) ta completo.
Clientenan y tramitadornan cu ta entrega peticionnan incompleto ta crea inconveniencia innecesario pa nan mes resultando den un retraso y/of nengacion di permiso pa e clientenan. Den caso cu no ricibi e documentonan cu falta den algun dia, e peticion lo wordo poni on hold y por hasta wordo nenga.
DIMAS ta agradece clientenan pa tene cuenta cu e informacion ariba menciona pa asina evita cualkier inconveniencia cu por surgi.


text:
Savaneta – Diahuebs den oranan fi merdia pa atardi poli y brandweer a sali direccion Savaneta, pa ta mas exacto den area unda antes tawata Hotel Roys.
Eynan a sosode un accidente di trafico unda un di e auto a bolter despues di e impacto.
Tawata trata di Hyundai Tucson y un Toyota 4runner.
Na stuur di e Hyundai tawata un señora di edad, y segun nos por a compronde cu e señora aki probablemente no a duna preferencia na e 4Runner. E lo a dal contra e 4Runner pa despues e bolter.
Na yegada di Brandweer nan a haci nan trabou y despues Paramediconan na e sitio a tume over, unda cu a transport’e pa Hospitaal.
Polisnan di trafico tambe tawata presente pa haci nan investigacion.


text:
ORANJESTAD – Recientemente a tuma luga e Final di e Competencia Hubenil: “Gang Di Arte Aruba” cu a celebra na grandi nan di 15 aña di existencia, na Cas di Cultura Aruba. Tur hoben participante mester a traha un obra creativo y original cu e tema central: “Talentonan Scondi”. Un total di 15 grupo a participa den un prefinal cu a tuma luga na “Aruba Art Fair” durante di e Programa di e Performance Art dedica na Hubentud, un actividad exitoso cu a tuma luga diasabra 5 di november 2022 na unda un cuerpo di hurado a kies e 10 grupo cu a pasa na e ronda final.
E participantenan cu a logra clasifica pa e ronda final tabata
1. Alysa Brete cu Arte Visual & Fotografia. 2. Naomi Arrindell, cu Poesia. 3. Grupo di baile The Fearless Four cu Shannee Toussaint, Beverley Elliott, Sheri Godet y Xiandrény Donata. 4. Gonzalez Duo (Alakina Gonzalez Lujan / Alejandro Gonzalez Lujan) cu dominio di guitara y keyboard y compaña pa Denzel Tromp y Andrew Webb. 5. Duo di rap; Zef Kerr & Brandon Kerr. 6. Guicel Krozendijk cu Arte di Palabra y canto di rock. 7. Grupo di teatro The Fantastiv Five; Juliana Rowe. Marie Jayne Vriend, Abigail Evertsz, Naomi Arrinde y Kaiden Paternina. 8.Guizza Steenvoorde cu Solo Performance cu Arte di Palabra y Baile. 9.Grupo di canto rap y baile I-LEDM; Dimitri Leonora, Isdell Hyacinme, Lenz Julien y Amylenne Roga. 10. Grupo di baile No Image Dance Crew; Shäindra Ashby, Shantal Arzuza Avila, Arzuliane Arzuza Avil, Dinaly Yarzagaray y Alysa Brete.
Na inicio di e actividad despues di un apertura di baile presenta pa e participantenan, tabatin e presentacion di e Proyecto Hubenil: “Op Zoek Naar Boy” Presenta pa Catharsis Productions; Proyecto Escolar den cooperacion cu Filomena College Mavo, Colegio San Antonio, Muchila Creativo, Monumenten Fonds y Departamento di Cultura Aruba, dedica na Boy Ecury.
Como invitado special tabata tin e lansameto di e mas reciente produccion di nos hoben talentoso Stephanie Quant.
Durante di e anochi tabatin tambe invitadonan di Boneiro; Sulainie Martis y Reginald de Palm cu ta representa Openbaar Lichaam Bonaire, Seccion di Cultura, Arte y Literatura y Sr. Bernhard Comproe cu ta representa ACE Foundation. E motibo cu e invitadonan di Boneiro tey, ta paso nan tambe ta organisa Gang di Arte Boneiro y e ganadonan di Gang di Arte Aruba, lo bay representa Aruba na Boneiro na mei 2023
E resultado final di e top 5 di e anochi a keda nomina na:
5 luga: Guizza Steenvoorde.
4 luga: (BMT) Zef Kerr & Brandon Kerr.
3 luga: Guicel Krozendijk.
2 luga: Gonzalez Duo: Alakina Gonzalez Lujan y Alejandro Gonzalez Lujan.
Prome luga: Grupo No Image Dance Crew; Shäindra Ashby, Shantal Arzuza Avila, Arzuliane Arzuza Avila, Dinaly Yarzagaray, Alysa Brete.
Pa mas potret y video por bishita e pagina di FB “Gang di Arte Aruba” y nanInstagram “Gang_di_Arte”.
ORANJESTAD – Recientemente Kiwanis Club of Palm Beach Aruba a instala su directiva nobo pa e aña 2022-2023. Na e ocasion aki, Luitenant Governor Sra. Marelva Corion, procedente for di Curacao, tabata presente personalmente pa haci e instalacion. Durante e instalacion aki Sra. Corion a ricibi asistencia di Past Governor Sr. Robert (Bob) Spellen. Como maestro di ceremonia pa e anochi aki a keda encarga miembro y Past President, Sr. Patrick Brown.
ORANJESTAD - Marcando e di cinco aniversario di e programa di premiacion, Aruba Hotel & Tourism Association (AHATA) ta hopi entusiasma pa anuncia cu e evento special di AHATA Excellence Awards lo tuma lugar diasabra venidero.
ORANJESTAD – E pelicula localmente produci Blackout, a keda nomina pa 3 premio na India. Cu hopi orguyo e productor local Angel Soto a anuncia cu su pelicula “Blackout” di e aña aki a causa furor ultimo na e Northeast International India Film Festival (NIIFF) 2022.
(ADVERTORIAL)
PALM BEACH – Den conexion cu temporada di Thanksgiving y den celebracion di e dia mundial di derechonan di mucha, Aruba Marriott Resort & Stellaris Casino a organisa un fundraising Thanksgiving brunch na La Vista día 20 di November 2022.
ORANJESTAD - Despues di e di tres y ultimo anochi di Prefinals, Stichting Musica ya caba ta den pleno preparacion pa e Caiso Finals y Super Saturday Soca Finals di Aruba Caiso & Soca Monarch 2023. E anochinan final lo tuma lugar riba 27 y 28 di januari 2023. Stichting Musica a anuncia cu e finalistanan cu lo pasa pa e Finals di Aruba Caiso & Soca Monarch 2023, lo wordo divulga riba diaranson, 11 di januari 2023. Esaki ta nifica cu tur participante di prefinals, lo ricibi amplio oportunidad pa promove nan produccion desde awor te cu e fecha aki.


text:
Frankie Boy a lansa un tema urbano cu Moi-C El Impactante. Titular di e cantica urbano ta Esq Tu y Yo.
Franco Carranza, cantante, ta pidi pa comunidad duna nan sosten. El a conta cu e mes ta in di Peru y Moi-C ta di Santo Domingo, pero nan ta biba na Aruba desde basta tempo. Di un dia pa otro a bin cu e idea y e momentonan a yega p’asina nan a haya yudansa. E video clip a bini y nan a haya colaboracion di modelo di Aruba, Colombia y Venezuela.
Segun Carranza, den luna di maart ta bay bin mas proyecto. N’e momentonan aki ta temporada festivo y asina esey pasa, ta cuminsa cu e proyectonan. Pa loke ta e tema musical “Esq Tu y Yo” tin di haber ora di sali c’un persona y ta hinca bo de e zona di amigo (friend zone). Pero ora ta nan so, e ta duna un trato completamente diferente
Leo Tromp, productor dje video clip, a splica cu Frankie Boy a bis’e kico tur e kier y a pone tur cos riba papel pa despues haci bira un realidad. No ta tur cos nan a logra, y segun Tromp, tabatin momento cu nan mester a improvisa. Como esaki ta prome proyecto, hopi idea ta bin su tras y nan a purba experimenta algo nobo.
Pa un relato mas amplio, lesa TREMPAN.


text:
The content originally appeared on: Diario
Minister Rocco Tjon:
ORANJESTAD (AAN): Diabierna 14 di October, delegacion di Aruba lo ta rumbo pa atende congreso internacional di Interpol. Manera ta conoci Aruba ta miembro di e organisacion ako, y esaki a conduci cu aña pasa nos a lansa diferente proyecto, na cual no tabata tin gasto mara. Ehempel nan ta “Interpol aan de grens” pa fortifica siguridad na nos frontera y “I-arms” pa combati armanan ilegal.
E congreso di e aña aki ta sumamente importante, mirando cu paisnan den nos region cu nos ta traha cu nan caba, lo ta presente tambe. Banda di e programa oficial nos tin reunionnan planea cu diferente agencianan pa fortifica lasonan, comparti conocemento y explora metodonan nobo pa combati corupcion.
E ultimo aki ta sumamente importante mirando e diferente casonan di corupcion cu ta andando aworaki, manera caso avestruz. E caso di corupcion mas grandi cu Aruba a yega di conoce caminda Sevinger di partido AVP ta wordo sospecha pa labamento di placa y bende patrimonio di pueblo.
Pero e siman aki tambe tabata tin sentencia di huez caminda ex-agente policial P. Goede-Kock a perde su trabou, despues di a wordo haya culpabel pa tres huez di a comete actonan coruptivo di comparti informacion cu sospechoso P. Croes den caso Ibis. Un otro caso di corupcion di partido AVP.
Pues, di e congreso aki lo bin bek cu palabracionnan y colaboracionnan cu e mundo internacional pa loke ta husticia, pa di e forma ey nos sigui ekipa nos organisacionnan pa por combati actonan coruptivo, manera aworaki ta andando cu partido AVP.


text:
‘Never a dull day’ den politica na Aruba, mescos cu den cualkier otro pais. Nos no a caba di sali drechi di e comedia di aanwijzing, ata e siguiente espectaculo di presupuesto ta urgi nos atencion. Parlamento ta tratando un presupuesto 2023, cu a haya cambio considerable, pa cuminza den e sentido cu e deficit a keda krimp te cu no a keda mucho mas. Cu gobierno a celebra esey como un victoria – nan no a haya aanwijzing pa 2022, pasobra nan a keda hala atras – pero nos ta mir’e pa loke e ta: a bay di acuerdo di baha for di e nubia unda nan tabata y haci loke mester a haci. Esey ta bon noticia, pero aki e asunto no a termina, y den esey nos ta awor. Berdad tabatin un conseho di Raad van Advies y CAft riba e promer version di e presupuesto 2023, cu nan a haya caba na luna di juni. Pero, despues di e decision di gobierno di Reino pa no duna instruccion pa cambia presupuesto 2022, a bin e advertencia si, cu pa 2023 lo mester tin un presupuesto cu un surplus. Kico gobierno di Aruba ta haci? Ta cuminza cu e mesun wega, bisando cu nan no ta kere cu lo tin un surplus, pero…, por tin un presupuesto balanza… Esaki nos ta interpreta como parti di e wega di gato y raton, unda gobierno di Aruba no ta core bay cumpli di biaha cu deseo di Hulanda, pasobra nan kier mustra ‘tough’. Pero esey ta loke e ta, un wega, pasobra na final di dia lo mester cumpli toch.
Sin embargo, e problema cu a surgi awor den parlamento ta di otro indole, pero tin cierto relevancia. E caso ta cu a dicidi di cambia e presupuesto pa baha e deficit mas ainda, di tal manera e no ta bay ta mas e AFL. 95 miyon, pero ta haci esaki Afl. 25 miyon. Esey ta mustra un bunita gesto, pero ta keda pa cumpli e 25 miyon plus e 1% di GDP, cu ta alrededor di Afl. 60 miyon, pues un buraco ainda di 85 miyon. Esey no ta tur, pasobra manera e mandatario encarga cu finanzas a observa, e conteo final di deficit o surplus ta a base di e sector colectivo. Y aki tin problema pa resolve ainda. Loke ta un menaza ta principalmente e entidadnan cu por tin deficit na 2023, sigur esunnan unda gobierno pa ley mester contribui y compensa pa e deficit cu nan tin. Ta pesey ta asina importante cu e asunto di por ehemplo e Afl. 60 miyon di austerizacion den AZV ta uno riba cual mester tin claridad.
Pero en realidad e asunto ta mas complica ainda, pasobra evaluacion di e sector colectivo no por ta un simple calculacion di elimina deficit di esun contra surplus di e otro. Entidadnan cu tin surplus no por pasa esaki pa otro; SVb por ehemplo no por registra un bon aña anto pasa placa pa AZV cu a keda falta; esey pa ley ta imposible. Kico esaki ta significa anto? Cu e mecanismo den e ley di supervison financiero no ta perfecto; e ta mas bien un instrumento pa sigui e tendencianan grandi, pa detecta unda tin posible riesgo pa presupuesto di gobierno di Aruba, pasobra esey ta e pieza clave cu bo kier controla.
Ademas, den e dianan aki nos ta ripara otro imperfecto den e ley, pasobra e no ta cubri e situacion actual bon. E ley tin un proceso bon determina pa presentacion di e ley di presupuesto, plus un eventual ley di modificacion di e presupuesto, despues cu tin un ley inicial aproba. Pero den esey no a pensa riba e situacion actual, unda a dicidi di modifica presupuesto, sin cu tin un promer ley di presupuesto aproba. Awor, mientras cu gobierno ta bisa cu por atende e asunto aki via un simple Nota di Cambio, oposicion ta haya cu, pa motibo di cambio fundamental den e presupuesto, ta menciona e cambio di BTW pa aumenta BBO, mester bay back cerca e organismonan di conseho y presenta nan evaluacion na parlamento. Realmente, ta parce cu nos ta aki den un ‘no man’s land’ legal, unda no tin solucion a corto plazo. Manera e asunto aki ta bayendo, lo trata y pasa e ley di presupuesto cu presencia di 11 parlamentario. Ta spera pa nan si cu ningun di nan bira malo…
Di otro banda, e asunto aki lo merece un tratamento mas serio. No ta pasobra ta trata aki di un caso cu no ta cay den ningun categoria di e ley actual, mester bira un custumber pa traha presupuesto y bin cu cambio grandi aden y presenta esey den parlamento, pasobra asina ta mina e conseho di e organismonan encarga cu esey. Sin embargo, mester considera tambe cu parlamento mes tin e facultad di cambia e ley di presupuesto via enmienda, mientras no tin ningun garantia cu e cambionan proponi ta bon pensa y fundamenta. E posibilidad di ‘end up’ cu un ley menos bon despues di tratamento den parlamento ta keda presente. Pero, esey tin solucion, pasobra ey si e ley di supervision ta sirbi: CAft mester evalua e preupuesto despues di aprobacion tambe. Cu consecuencia cu gobierno por wel di laga aproba un presupuesto cu deficit chikito, despues e supervisor ta na turno atrobe pa corda gobierno riba loke a palabra…: no tin scapatorio.


text:
Kon Bo Ta Siña Bo Yu Trata Ku Sèn?
Muchanan ku siña trata ku sèn na un edat yòn ta disfrutá di e benefisiosonan di esaki pa restu di nan bida. Esaki ta un tarea hopi importante pa mayornan. Pero kon bo ta hasi esaki? Aki nos tin un lista p’abo kon bo por hasi esei: Trata na kuminsá duna bo yu zakgeld for di aproximadamente 7 anja Pensa kuantu sèn bo ke kuminsá dun’e. Bo por kuminsá ku por ehèmpel Nafl. 1,00. I…
Edukashon Positivo
10 tep ku por judabo komo mayor pa un edukashon positivo di bo junan Papia ku bo yu: papia kosnan ku ne ku e ta hanja interesante i papia ku ne kon abo a pasa bo dia Ser positivo: duna bo yu regular un kompliment ora ku ela hasi algu bon. Elogie regularmente. I bisele kiko bo ta hanja bon ku ela hasi. Asina lo e komportele mas biaha bon. Brasa bo yu mas biaha…
10 Teps Pa Ora Bo Ta Buskando Trabou
Controla bo kurikulo: controla si bo kurikulo ta up-to-date. Tin ora bo ta buska un trabou den diferente sektor. Tapesey ta importante pa bo pone e kalidatnan den bo kurikulo ku ta pas ku e trabou ku bo ta buskando. Usa bo rednan(netwerk): Majoria di trabounan ta wordu hanja via di famia, amigu of konosirnan. Es desir bo rednan. Buska un trabou ku ta pas serka bo. Esey ta zona logiko, pero hopi hende ta…
Teps kon pa motiva muchanan pa lesa
Lesamentu tin hopi benefisio pa muchanan. Un par di ehempel di e benefisionan aki ta: E mucha lo hanja puntonan mas haltu na skol Lesamentu ta bon pa desarojo di e idoma Tabatin un estudio ku ta indika un konekshon entre mehora lesamentu di muchanan di edat di 7 anja i lokual nan ganashi(salario) lo ta 35 anja despues. Alabes investigashonan a proba ku ora bo lesa na un mucha i delibera lokual a wordu…
Teps Kon Pa Logra Bo Metanan Den Bo Bida
Bo tin un meta i bo no a logrele ahinda? Of bo a deskurasha? Ta importante pa bo tin meta den bo bida. No perde animo lihe. Mi ke judabo logra bo meta! Pa bo no perde animo of deskurasha bo tin cu puntra bo mes: Bo ta tuma bo meta hopi na serio? Bo a pone konsekuensia na bo meta si bo logra of no? Paso si bo no a pone konsekuensia na bo…
Stapnan Pa Kuminsa Un Empresa
Bo ke kuminsa bo mes empresa? Esaki ta un sonjo di bo ku bo ke hasi bira realidat? Bo tin sufisiente konfiansa den bo mes pa dal e stap aki pero bo no sa unda i kon bo tin cu kuminsa? Aki nos ta trese e stapnan esensial pa bo: 1. Ora bo tin pensa di kuminsa bo mes empresa ta bon pa bo investiga posibilidatnan i tambe hasi testnan pa wak si di…
Estadionan Di Sikologia Sosial For Di Yu Na Lechi Te Ku Hende Di Edat Haltu
Kada un estadio por judabo kompronde e desaroyo den un hende su bida i con bo por kontribui positivamente den kada un estadio. Check e lista di estadionan di sikologia sosial.
E Komposishon Di Un Karta Di Solisitut
Ora bo ke solisitá riba un trabou, bo tin mester di un kuríkulo ku ta up-to-date i un karta di solisitut. Nos a bini ku un ehèmpel un par di siman pasa kon pa traha un kuríkulo(CV). Awor nos ta laga bo mira kiko mester tin den bo karta di solisitut i kon e komposishon di bo karta mester ta. Kòrda ku esaki ta djis un ehèmpel kon pa traha un karta di solisitut. Nos…
Bo ta buscando trabou?
Bo ta buscando trabou anto bo ke entrega un kurikulo profesional pa subi bo chens di hanja e trabou ei? Aki bo ta mira un ehempel di un kurikulo y kiko bo tin cu pone aden. Mira e post aki: E Komposishon Di Un Karta Di Solisitut.
Bo Ta Un Hende Ku Por Indika Kiko Bo Limitenan Ta?
Bo ta un hende ku por indika kiko bo limitenan ta? Na bo trabou, ku famia of bo partner? Ora bo pasa bo limite, ta nifika ku bo ta hasi kosnan of bo ta asepta kosnan ku ta kontradusi lokual bo mes ke. Ora bo bisa kiko bo limite ta, ta nifika ku bo ta laga hende sa kiko bo ke. Bo kier sa kiko bo limitenan ta of kon bo ta bisa hende bo…


text:
PAR ke pa Promé Minister suspendé outorisashon di Marveline Wiels.
Den un karta pa Parlamento, Frakshon di PAR ta bisa ku e partido ta sorprendí kon bin Promé Minister ta tarda mas ku un luna pa tuma akshon, siendo ku e tin e rapòrt di SOAB den kua ta relatá kasonan di mal maneho finansiero i te hasta di malversashon di fondonan publiko di parti di e minister plenipotensario na Den Haag. Esaki ta nifiká ku Minister Plenipotensiario tabatin 5 siman di mas pa sigui hasi i deshasí ku plaka di pueblo. Ke men Promé Minister ta fasilitá pa aktonan kondenabel di parti di Minister tuma lugá. Frakshon di PAR ta haña e situashon grave i ke pa por lo menos suspendé outoridat di e Minister Plenipotensiario pa sigui tin akseso na o disponé di fondonan di Kas di Kòrsou. Den e kuadro akí PAR a manda e siguiente preguntanan pa Promé Minister. Promé Minister a tuma nota di e publikashonnan den prensa tokante kontenido di e di e rapòrt di SOAB tokante maneho finansiero na Kas di Kòrsou? Promé Minister ta komparti e opinion di nos frakshon den sentido ku mester tuma medida di prekoushon i kita tur outorisashon di Minister Plenipotensiario pa ku maneho finansiero na Kas di Korsou? Promé Minister por informá Parlamento si tabatin mas transakshon of uso sospechoso di fondonan públiko durante di e último simannan? Si esei ta e kaso, anto por tene Promé Minister responsabel pa eventual daño hasí na Korsou den e periodo akí ya ku el a fasilitá malversashon?. [if !supportLineBreakNewLine]
[endif]


text:
Pilotonan di Lufthansa ta rechasá proposishon laboral nobo.
Pilotonan di Lufthansa a rechasá un proposishon pa un CAO nobo ku e kompania di aviashon aleman Lufthansa. E konflikto entre Lufthansa i e sindikato di pilotononan, ta eksistí pa mas di 2 aña kaba. For di 2014 nan a tene 13 wèlga kaba. E último wèlga tabata na sèptèmber 2015. Aparte di e salario, tin entre otro diferensia di opinion tokante penshun i plannan di kresementu pa ku e kompania di aviashon. Carsten Spohr, un funshonario haltu dje kompania a bisa ku Lufthansa ta keda para riba su punto. Si e kompania duna oído na e eksigensia pa oumento di salario, pa e profeshon mihó pagá den e empresa, segun e lo trese futuro di e kompania di aviashon den peliger. Kompetensia fuerte ta hasi ekonomisashon nesesario, segun deklarashon di Spohr na agensia di prensa Bloomberg.
Lufthansa a ofresé un oumento di suèldo, a kambio di sierto konseshonnan, rondó di por ehèmpel penshun. E oferta sin embargo a keda rechasá mesora dor di e sindikato di pilotonan, Vereinigung Cockpit (VC). Segun e sindikato, e proposishon no ta ofresé nada nobo. Lufthansa i e pilotonan, a trata pa áños pa yega na un bon palabrashonnan laboral. E pilotonan a wèlga for di djarason. P’esei a kanselá mas ku 2.600 buelo i hopi míles di pasahero a keda perhudiká. Den fin di siman 137 buelo a kai afó.
Ta trata prinsipalmente di buelonan den Alemania i Europa. Lufthansa a purba via di korte pa hues pone un prohibishon na e wèlga, pero kontrali na esaki, e sindikato a haña pèrmit pa sigui ku nan akshonnan. Ta kalkulá ku masomenos 315.000 pasahero a sinti efekto direkto dje wèlga.


text:
Na tur saserdote, diákono, religioso i laikonan di Obispado di Willemstad. “Seis isla uni den Kristu”
Mi rumannan stimá: Ku e úniko meta pa sigurá ku nos ta tuma e medidanan nesesario pa evitá mas tantu posibel di keda afektá pa ku COVID-19, e Korona Vírus, mi ta mira e nesesidat di publiká e siguiente dekreto ku ta drenta na vigor awe 16 di Mart 2020.
1. Despues di a tuma medidanan di prekoushon ku e karta publiká dia promé di mart 2020 i tambe
14 di Mart 2020, den kual mi ta menshoná ku si ta nesesario lo bini ku medidanan adishonal na bienestar di un i tur. 2. Despues di a sigui e informenan ofisial emití pa nos Gobièrnunan lokal di kada Isla, i tambe
tumando na kuenta e importansha di no tin aglomerashon di hende pa asina yuda kontené e vírus aki. 3. Despues di a tuma nota di Obispunan di nos region i di otro paisnan enkuanto e selebrashonnan
litúrgiko den Iglesia Katóliko.
Mi ta dekretá ku nos ta posponé tur Selebrashon Litúrgiko, pero tambe aktividatnan di karakter formativo, katisashi, proseshonnan, fiestanan parokial i aktonan religioso públiko te na un próksimo aviso. Nos lo keda selebrá e Sakramentu di enfermonan, tumando na kuenta e medidanan di higiena ku nos tur tin ku atené na dje. Mi ta animá i enkurashá tur nos fielnan pa sigui selebrashonnan di Misa manera ya indiká via di Radio, TV òf Facebook.
Mi ta bolbe sigurá boso ku e medidanan aki ta pa huntu nos yuda kontené mas ku ta posibel e vírus aki pa su impakto ta mínimo riba boso tur. Boso salú ta di gran importansha no solamente pa evitá Corona vírùs, pero tambe en general. Boso por sigui konta ku mi orashon i ta urgí boso pa nos tur keda ku nos bista fihá riba Hesus nos Salbador i keda uní den orashon den e temporada aki di Kuaresma preparando e solemnidat grandi di Pasku di Resurekshon.
Boso sirbidó den Hesus i Maria, + Luis A. Secco, SDB Obispu di Willemstad


text:
WILLEMSTAD- 5 di yüli 2016 – Den preparashon pa e di 7 edishon di Curaçao North Sea Jazz Festival (CNSJF), CTB huntu ku e tim di promoshon di CNSJF a bishitá Sürnam, na unda un biaha mas e reakshon pa e festival tabata inmenso. Durante di e dianan di promoshon a presentá e artistanan di e aña aki na prensa, agentenan di biahe i algun invitado spesial. Na yegada di e delegashon na Sürnam ya kaba prensa a publiká potrèt riba retnan sosial i ku gran entusiasmo tabata pendiente pa e anochi di informashon.
Huntu ku Fundashon Bon Intenshon (FBI), CTB ta sigui hasi esfuerso pa posishoná e festival komo un evento ku bo mester bishitá aki na Kòrsou. A hasi bishita na diferente medionan di komunikashon entre nan radio i televishon. Nos elegante Miss Kòrsou 2015, srta. Kanisha Sluis a kompañá e delegashon di CTB i FBI riba e bishita promoshonal na Sürnam. A organisá un seshon di Meet & Greet ku a konta ku partisipashon di 150 persona konsistiendo di diferente miembro di prensa, agente di biahe, operador di tour, representantenan di aerolíneanan i otro invitadonan. E evento a tuma lugá na Don Julio’s Bar Bistro. Aki a presentá den un ambiente musikal e artistanan pa e di 7 edishon ofisialmente. Esnan presente a risibí kòktelnan trahá ku Curaçao Liqueur i algun pasapalu krioyo. Tambe, a rifa 4 pakete pa e festival. Dos miembro di prensa a gana kada un 1 pakete, miéntras ku durante di e evento di lansamentu tambe 2 bishitante a gana pakete kompletu pa eksperensiá CNSJF 2016.
E aña aki un biaha mas ta konta ku artistanan di taya, manera Juan Luis Guerra, Kassav, Lenny Kravitz, Tom Jones, J. Balvin, Chris Brown i diferente artista mas. E festival sigur lo atraé bishitantenan for di region Karibe i Latino Amérika. Mayoria di e bishitantenan aki ta yega 2 pa 3 dia promé ku e evento pa asina por disfrutá di nos pais. Pa e bishita promoshonal na Sürnam, CTB a konta ku partisipashon di City Suites Curaçao, Papagayo Hotel & Resort i Scooby Tours. Anualmente Sürnam ta entre e tres paisnan ku ta pèrkurá pa mas tantu bishitante durante di e dianan di CNSJF.


text:
“Dios ta amor… y amor ta Dios,
Maske mi no ta na mundo aki, tur dia lo mi ta banda
di boso curason, mi por stens di loke señor ta
haci”
Salmo 33
Cu dolor na nos curason nos ta anuncia fayecimento inesperadamente di nos ser stima:
Jeannette Judith Theresia Tromp
Cariñosamente yama “Jean” of “Dina”
*09-07-1973 – † 02-11-2022
Na nomber di su:
Mayornan: † Victor Tromp y † Maria Tromp-Kelly
Esposo: Eric Tromp
Yiunan:
Jeanice Tromp
Jeanrick Tromp
Hijastro: Ericson Tromp y famia
Nieto: † Yverdon Geerman
Nuero stima: Yverdon Geerman
Suegro: † Victoriano Tromp
Suegra: † Marianita Tromp-Semeleer
Rumannan:
Reina Kelly-Tromp y † Casimiro Kelly
† Antonio Tromp y famia
Sira Kelly-Tromp y † Alfonso “Ale” Kelly
Mirla Tromp y Jairill Farro
Subrino/anan:
Elton Kelly y famia
Carlton Kelly y famia
Calvin Kelly
Francis Tromp
Nathaly Tromp y famia
Alexandro Kelly y famia
Gisella Flanegin-Kelly y famia
Nigel Fuentes
Kevin Wouter y famia
Mirella Wouter y famia
Lis-ann
Tanta y omo nan y di su unico tanta na bida Rosa Kelly
Ihanan:
Kevin Wouter
Calvin Kelly
Madrina: Maria Romano
Padrino: Arcadio Velasquez
Chikitinnan stima: Nayla, Mason, Judeily, Kaylie, Brian y Noah
Sobre sobrino y sobrina nan, primo y prima nan, cuña y suanan, comer y compernan, amistades, colega nan di trabou di DRH y ex-colega nan, bisiña nan y demas famia nan cu ta hopi pa menciona.
Acto di entiero lo tuma lugar diabierna 11 di November 2022 di 2or pa 4or di atardi na Misa Santa Anna Noord. Oportunidad pa condoleer lo ta diahuebs 10 di November 2022 na Aurora Funeral Home di 7or pa 9or di anochi.
Nos kier a pidi encarecidamente pa bisti colornan alegre.


text:
Durante e reunion publico di presupuesto 2023 mi a lansa diferente preguntanan cu ta preocupando pueblo. Un set di pregunta cu mi a haci tabata relata tocante di e salario minimo. E preguntanan aki a wordo respondi pa ambos minister Glenbert Croes y minister Geoffrey Wever. Ambos minister a contesta cu naturalmente prome cu tuma un decision asina aki, esaki mester cana su proceso. Dia 10 di November SER lo reuni cu e stakeholders pa asina nan por vocifera nan decision pa dia 17 di November. Ministernan a duna un amplio contesta si mester bin un aumento of no y con esaki lo por afecta pero tambe beneficia e homber chikito. A papia di un aumento di 4.3% of 7.7%. En todo caso ta SER lo onderbouw e decision, cual porcentahe esaki lo bira y comparti su recomendacion cu gobierno pronto.
Minister Geoffrey Wever a elabora riba e hecho con un aumento di salario minimo por tin como consecuencia aumento di inflacion si e comerciante ta pone e gasto di aumento aki den su prijsnan. Ne otro banda, e pensamento aki ta perhudica esnan cu tin salario minimo grandemente. Si nunca ta yuda e homber chikito anto con nan lo por acapara cu e inflacion y aumentonan di producto? Ta pa e motibo aki mi a dirigi mi mes na minister Geoffrey Wever pa comunica algun di e preocupacionan di pueblo. Esakinan tabata mas bien dirigi riba control di productonan den supermarket y e canasta basico pa pueblo por tin e informacion aki tambe:
- Minister por duna Parlamento un rapport of informacion con frecuentemente e ekipo cu ta controla prijs di canasta basico ta sali controla? Contesta: E ekipo ta sali tur dia y ta traha segun un rooster.
- Minister por duna nos cual productonan exactamente ta parti di canasta basico? Contesta: Aros, pasta, spaghetti, papa Quaker, Brinta, hariña, hariña di maishi, productonan frozen: spinashi, broccoli, vegetalnan mixto, grano seco den forma di bonchi preto, bonchi cora, bonchi lima, azeta pa cushina, productonan den bleki traha den awa: sardinchi, tuna fish, salmou, coffie, te, lechi likido pa coffie, lechi duradero den tetra pak, cuminda di baby, lechi puiro, lechi puiro pa baby.
- Minister por duna Parlamento un rapport di e infraccionan cu a wordo cometi pa e supermercadonan, e fecha di esakinan y cuanto infraccion tin pa luna y pa aña? Contesta: Durante aña cu a pasa a controla 749 lugar, a controla mas cu 69.000 producto, tabata tin 1558 infraccion, y mester bisa cu 2.1% di tur negoshi a causa infraccion.
- Minister, tin algun indicacion cu gobierno lo bay of kier introduci mas product den e canasta basico, mirando e impacto cu inflacion ta hacienda aki na Aruba? Contesta: Mester tene cuenta cu si expande e canasta basico, esnan cu ta importa por mayor lo stop di importa e productonan aki pasobra nan no lo por haci ganashi drechi riba nan. Tin comercio liber y productonan di canasta basico e productonan cu ta cay bao di comercio liber NO ta wordo CONTROLA. Solamente productonan den e canasta basico. E consumidor mester husga e negoshi door di compara prijsnan.
Si pueblo desea mas informacion di e articulo aki, contact mi na tel: 528-4639 of email mi na: marco.berlis@parlamento.aw / Bo parlamentario y sirbidor di pueblo na bo ordo semper!


text:
Den e tratamento di presupuesto di 2023 gobierno a presenta un Nota di Cambio pa trece Aruba na un Surplus di 63 miyon florin cual ta 1% di nos GDP. Un noticia cu ta trece un dinamica completamente nobo den e scenario pa Aruba. No solamente den e negosacionnan cu Hulanda y Rijksministerraad, pero tambe den e temporada nos dilanti na Aruba mes. Esaki ta crea un perspectiva y trankilidad politico diferente pa asina gobierno por enfoca riba con nos ta sigui fortifica nos economia y atende cu e retonan pa 2023.
Surplus di 1%
Con lo bay logra e surplus di 1%, ta atraves di dos proposicion. Introduccion di BBO na frontera y introduci un fondo di Resiliencia. BBO na frontera lo cobra compliance na momento di importacion. E consumidor lo aporta na comienso caba cu su pago fiscal. Esaki lo ta similar na BTW, y asina Aruba lo por ricibi 30 miyon florin pa aña. E fondo di Resiliencia ta loke cu tawata wordo cobra na tur viahero cu ta drenta Aruba tempo di Covid ta paga un seguro. Esaki lo continua cu un reparticion di 65% pa caha di pasi Aruba y 35% cu lo bay pa un fondo pa ICU. Asina lo por bay amplia e camanan di ICU di 5 pa 12 cu ta e standaard cu mester pa futuro crisis. Naturalmente e cambio di BBO pa BTW ta un ley riba su mes y e conseho pa e ley ey ta na Raad van Advies caba y lo yega Parlamento y djey lo por trata e reunion ey. Eyden nos lo profundisa ariba e detayenan di BBO na frontera y debati ariba esaki incluiendo esun di fondo di Resiliencia.
Presupuesto 2023 su ruta
Pa kita tur duda, e presupuesto 2023 a pasa Raad van Advies y nan a duna conseho ariba e presupuesto. CAFt a duna su conseho riba esaki tambe y ta bon pa splica cu como cu a cambia den entradanan so, e presupuesto no tin nodo di bay bek Raad van Advies, solamente cu si mester a cambia den e gastonan e ora si e presupuestonan lo mester a bay bek Raad van Advies, cual no tawata e caso. Asina cu e ley di presupuesto caba di wordo trata e lo bay pa CAFt atrobe contrario na loke ta wordo pretende pa oposicion y mal interpreta pa trece division den pueblo.
Dia 1 di september a entrega presupuesto 2023, algo historico cu despues di 15 aña a sosode. Mas ainda cu entrega na tempo e ta un presupuesto cu un Surplus di 63 miyon florin pa Pais Aruba. E ultimo surplus tawata na 2019 kiermen riba su mes si bo conta e tres añanan duro di pandemia nos tras e surplus aki ta un logro grandi.
Mi ta kere cu ta na su lugar pa reconoce e maneho responsabel y firme cu minister di Finansas y su team a ehecuta. Mi kier encurashanan pa sigui enfoca riba e retonan nos dilanti pa 2023. Laga nos enfoca pa sigui resolve e problemanan y enfrenta e retonan pa Aruba por sigui crece y avansa economicamente y financieramente.


text:
Proyekto “Biba bon i yega 100” di MCB pa penshonadonan tabata un éksito.
Maduro & Curiel’s Bank a klousurá e proyekto “Biba bon i yega 100”, organisá spesial pa penshonadonan den kuadro di selebrashon di MCB su 100 aniversario. E siman tabata yená ku diferente tayér ku tópikonan hopi interesante i aktual. Meta di “Biba bon i yega 100” ta pa duna e penshonadonan un atenshon spesial, pero tambe pa amplia nan konosementu riba diferente área ku nan por apliká den nan bida diario awor ku nan ta disfrutá di nan penshun. Un total di 1250 penshonado a partisipá grátis na e diferente tayérnan ku a tuma lugá na Biblioteka Nashonal Kòrsou. Tur penshonado ku a inskribí por a skohe entre e siguiente tayérnan: Facebook & Skype, medisina natural, ehersisio, defensa propio, dekorashon di bolo, seguridat na kas, obra di man, presupuesto & biba bèrdè, kuido di kurpa & nutrishon, baile, lei & derechi. Tur tayér tabata den man di profeshonalnan ku hopi pasenshi i eksperensia. MCB tambe a sòru pa tur penshonado partisipante disfrutá di un pasa boka, refresko i den pousa un tremendo ambiente musikal.


text:
Palm Beach – Dialuna algo prome cu 7’or di anochi altura di Paseo Herencia, varios unidad policial a para un Toyoya Yaris color shinishi. Den e auto tawata tin tres cabayero.
Excelsior casino
Algun rato prome, polis a haya informacion cu e auto aki lo tawata staciona cerca di e casino aki, cu ta situa na Holiday Inn hotel.
Parse cu un di e hombernan aki a baha y un persona lo a wak cu e tin un arma di candela.
Polis no a confia e caso, mirando cu den pasado e casino aki a yega di wordo atraca y tambe e high rate di atraco cu Aruba tin.
Pues manera cu nan a sali y cuminsa move direccion zuid, nan a wordo intercepta, caminda cu cautela a bahanan y ponenan abou.
Mientras tanto polisnan tawata rista e vehiculo pa arma, pero no ta haya nada.
Tur a tres a splicanan e motibo pakiko nan ta wordo deteni y cu na warda di polis nan lo controla nan si tur cos ta ok.
E Toyoto Yaris tambe a ser hiba warda di polis, caminda cu K9 Unit lo mester a haci uso di e cacho pa wak si tin arma di candela scondi un caminda.


text:
Departamento di Impuesto a manda e paketenan di winstbelasting 2020 via post y e contribuyentenan lo ta ricibiendo nan pakete den e dianan aki. E contribuyentenan di winstbelasting ta empresanan cu status di persona huridico cu ta estableci na Aruba of den exterior y cu por tin entre otro establecimento permanente na Aruba y e companianan di seguro.
E pakete ta contene un formulario di declaracion provisional (voorlopige aangifte) y un formulario di declaracion definitivo (definitieve aangifte) di aña 2020. Haci declaracion y pago.
E ultimo dia pa haci declaracion y pago di winstbelasting di aña 2020 ta 31 di mei 2021. Si acaso no ta alcansa pa entrega e declaracion definitivo pa dia 31 di mei proximo, lo mester entrega e declaracion provisional y haci e pago corespondiente pa por haya extension te 30 di november 2021 y pa por haci e declaracion definitivo.
E ultimo dia pa entrega e declaracion provisional y tambe haci e pago corespondiente ta 31 di mei 2021. Si e contribuyente cumpli cu e condicionnan pa extension, e ultimo dia pa haci declaracion definitivo y pago corespondiente ta 30 di november 2021.
Departamento di Impuesto ta conseha pa no warda te na ultimo pa entrega e declaracion y haci e pago di winstbelasting corespondiente pa evita un cobransa adicional (naheffingsaanslag) y e boet pa incumplimento. Gerencia di Departamento di Impuesto


text:
Den medisina chines nos por mira ku ta repartí tur 12 órgano den un dia den kual tur órgano tin dos ora. Durante e dos oranan den dia e órgano tin su energia mas haltu durante dos ora. Nos por repartí esaki riba un oloshi di 24 ora. Esaki nos ta yama e oloshi di órgano òf preferibel yam’e oloshi di energia (pasobra despues lo bo ripara ku diferente otro kos ta kai bou di e repartishon aki ku no ta órgano.
Ban wak e algun ehèmpel:
Stoma tin su energia mas haltu entre 7 pa 9 or di mainta. P’esei sigun medisina chines ta mihó kome un bon desayuno mainta tempran. Kuminda di anochi mester ta ménos i hopi mas leve pasobra entre 7 i 9 or anochi e energia di stoma ta esun mas abou. Den e sistema di pensa den mundu oksidental hopi hende ta lanta mainta i keda sin kuminsá ku un desayuno, anto anochi ta kome hopi lat hopi bia na un snek òf restorant. Ta bebe alkohòl, i ta kaba un komé ku algu sut manera bolo, flan òf pudin. Tur esaki ta un tragedia pa e stoma.
Nos wak e tripa grandi (dikke darm) nos ta mira riba e mesun plachi ku e tripa tin su energia mas haltu mainta entre 5 pa 7 mainta. Den un situashon salú nos ta ripara ku e baimentu af ta den oranan entre 5 pa 7 or di mainta. Komprendibel ta tambe ku hopi hende ku ta sufri di será di kurpa tin su kousa ku nan no ta tuma tempu pa bai af. Hopi bia nos no tin tempu i nos ta trata di mustra e kurpa ku nos no tin tempu.
P’esei e konseho semper ta pa bo sòru pa limpia e tripa tur dia dor di saka e sushi ku e kurpa no por usa mas. Na momentu ku e tripa funshoná normal bo por pensa bon, kòrda tur kos bon i sinti bo mes yen di energia.
E temporada di aña ku ta esun mas mihó pa hasi un bon limpiesa di tripa ta nèt despues di karnaval i esaki ta kai nèt den e temporada di yunamentu pa misa katóliko. E di dos temporada pa hasi limpiesa di e tripa ta nèt na komienso di aña eskolar nobo.
Limpiamentu di tripa tabata wòrdu konsiderá komo un di e métodonan ku un dòkter por usa pa kura un hende di su malesa pasobra yunamentu ta limpia e kurpa i limpia e pensamentu. Ora un hende ta malu e kurpa tambe ta skohe pa bai na yuna. E apetit ta kita kompletu. Malesa semper tabata wòrdu konsiderá komo un situashon ku e kurpa a akumulá hopi sushi ku e kurpa no por deshasí di dje.
3,184 Bia mirá, 4 Bia mirá awe


text:
Busca segun orden alfabetico
A | B | C | D | E | F | G | H | I | J | K | L | M | N | O | P | Q | R | S | T | U | V | W | X | Y | Z | tur
C
- Cafetaria Cas di Cultura
- Calendario anual di actividad deportivo y recreativo
- Cambia, revoca of cancela clase di marca
- Cambio den nomber of adres di doño di marca
- Cambio den permiso y autorisacion pa entre otro Horeca
- Cambio di orario pa cera negoshi
- Carnet di AZV
- Casamento
- Cedula
- Centro di Bario
- Centro di Deporte y Recreacion San Nicolas
- Conseho na cliente/patient tocante di malesa contagioso
- Conseho y guia den proyecto di agricultura
- Contact tracing malesa contagioso
- Control di Famia den caso di malesa contagioso
- Copia certifica di un prueba di un patent
- Coreccion di fout den dato di un marca durante e proceso di inscripcion
- Coreccion di fout den un marca inscirbi na momento di cambio.
- Cuido adicional di bestia
- Cunucu di Chabelito
- Curso entrenador di deporte
- Curso instructor di landamento
E
- ED Card (Embarkation-Disembarkation Card)
- ESTA Peticion aprobacion pa biaha
- ESTA aprobacion pa biaha - update
- Entrega awa pa irrigacion
- Extracto acta di fayecimento
- Extracto di registro civil
- Extracto di registro di adopcion
- Extracto di registro di divorcio
- Extracto di registro di nacemento
- Extracto dunamento di man pa casa
- Extracto registro di matrimonio
- Extracto registro di reconocemento
P
- Pago cuenta di awa W.E.B. Aruba N.V.
- Pago cuenta di electricidad di Elmar Aruba N.V.
- Pago di belasting y prima
- Pago di cuenta di telefon Setar N.V.
- Pago di hipoteca di F.C.C.A.
- Pago di huur di F.C.C.A.
- Papel di bon conducta
- Paseo den hardin di Santa Rosa/DLVV
- Paseo/Tour den Museo Arkeologico Arubano
- Paseo/Tour di Museo Historico Arubano
- Paspoort
- Patio tropical di Cas di Cultura
- Permiso di buelo (Operating Permit)
- Permiso di estadia (sin permiso pa trabao) pa tempo indefini
- Permiso di estadia pa un studiante stranhero of un stagiaire
- Permiso di estadia temporal – prome peticion
- Permiso di estadia y trabao temporal – prome peticion
- Permiso di estadia y trabou pa tempo indefini
- Permiso pa bende bebida sterki den un club/sociedad
- Permiso pa bende bebida sterki por mayor (grossier)
- Permiso pa bende bebida sterki por menor, pa hiba (no pa bebe den e lugar)
- Permiso pa estadia temporal pa haci trabao di cas, biba den cas
- Permiso pa estadia temporal pa un persona cu ta biba di interes of pensionado (sin trabao)
- Permiso pa hende muher y persona bou di 18 aña sirbi mesa den Horeca
- Permiso pa practica core motocicleta
- Permiso pa run un aerolinea comercial estableci na Aruba
- Permiso pa run un alohamento
- Permiso pa run un bar
- Permiso pa run un casino
- Permiso pa run un fabrica di ijs
- Permiso pa run un hotel
- Permiso pa run un negoshi cu por causa molester
- Permiso pa run un refresqueria of cafetaria
- Permiso pa run un restaurant A&B
- Permiso pa sigui cu un negoshi den caso cu Minister di Husticia - DWJZ a revoca e permiso
- Permiso pa toca musica den un localidad
- Registro di overtime
- Peticion copia di un acta of declaracion for di exterior
- Peticion di un patent chikito (proteccion di 6 aña)
- Peticion investigacion di novedad
- Peticion orario di tienda (winkelsluiting)
- Peticion pa Pensioen di Behes
- Peticion pa amplia e meta di un negoshi ya estableci aki
- Peticion pa cambia e indole di un negoshi cu ya ta estableci akinan
- Peticion pa cambia un permiso (otro cu cambio di indole y/of mudamento) di un negoshi cu ya ta estableci akinan
- Peticion pa dispensacion di derecho di importacion riba mobilario ora di mudansa
- Peticion pa duna retiro
- Peticion pa habri un of mas filial di un compania (vennootschap) segun ley Arubano of stranhero, cu ya ta opera un negoshi akinan
- Peticion pa haya dispensacion pa importa webo di galiña
- Peticion pa lanta un Fundacion segun ley Arubano
- Peticion pa lanta un negoshi/empresa individual (eenmanszaak)
- Peticion pa muda un negoshi ya establece aki
- Peticion pa muda y na mesun momento apunta manager nobo pa un compania (vennootschap)
- Peticion pa na mesun momento muda un negoshi ya estableci aki y amplia su meta
- Peticion pa revoca permiso otorga door di Minister di Asuntonan Economico - DEACI
- Peticion pa un N.V., V.B.A. of A.V.V. segun ley Arubano cu un of mas director cu mester di permiso y cu un of mas filial
- Peticion pa un N.V., V.B.A. of A.V.V. segun ley Arubano sin director cu mester di permiso
- Peticion pa un N.V., V.B.A. of A.V.V. segun ley Arubano sin director cu mester di permiso pero cu un of mas filial
- Peticion pa un compania (vennootschap) segun ley stranhero cu e director/manager no mester di permiso
- Peticion pa un compania (vennootschap) segun ley stranhero cu un of mas director/manager cu mester di permiso
- Peticion pa un lanta un Cooperativa segun ley Arubano
- Peticion pa un negoshi di tipo N.V., V.B.A. of A.V.V. segun ley Arubiano cu un of mas director cu tin mester di permiso
- Peticion pa un of mas director/manager (nobo) cu mester tin permiso pa opera un compania
- Peticion pa un persona huridico (rechtspersoon) actua como socio gerente (beherende vennoot) di un Compania Comanditario (Commanditaire Vennootschap)
- Peticion patent grandi (cu proteccion pa 20 aña)
- Ponemento di vending machine
- Presta material deportivo
- Promocion di diferente disciplina di arte
- Promove salud di mata
- Prueba di nacionalidad Hulandes
- Prueba di regreso
S
- Sala di Exposicion (Expo Zaal) Cas di Cultura
- Sala di exposicion, cafetaria y foyer di Cas di Cultura
- Servicio di rasa cu chubato y carne di pura rasa
- Servicio pa prepara tereno pa planta
- Sostene actividadnan deportivo
- Stamboom peticion
- Studio di ballet chikito Cas di Cultura
- Suma di Deposito
- Suministro di Vacuna na grupo di riesgo
- Suministro di Vacuna pa ora di biaha
- Suministro di condon
B
D
- Declara mercancia (Enig Document C420)
- Declaracion di admision pa ley (segun Articulo 3 LTU)
- Declaracion fytosanitario
- Declaracion ‘No ta cay bou di LTU’ segun Articulo 1 LTU
- Duna informacion tocante mata di Aruba
- Dunamento di informacion riba malesa contagioso
- Dunamento di man pa casa
- Dunamento di subsidio riba awa
- Duplicado di keuringskaart
- Duplicado di permiso y autorisacion pa entre otro Horeca
- Duplicado di rijbewijs
- Foodhandlerspas (carchi berde)
I
- Importacion di Acetona
- Importacion di Narcotico
- Importacion di remedi pa uzo propio
- Importacion di remedi paketa registra
- Importacion di suplemento/substancia fisioterapeutico y otro substancia (no remedi) pa uzo propio
- Inscripcion di adopcion
- Inscripcion di divorcio
- Inscripcion di fayecimento
- Inscripcion di nacemento
- Inscripcion di un acta di traspaso di un derecho di marca
- Inscripcion di un acta di traspaso di un patent
- Inscripcion di un cambio di nomber pa patent
- Inscripcion di un contracto di licencia di patent
- Inscripcion di un contracto di licencia di un marca
- Inscripcion di un marca
- Inscripcion rapido di un marca (waren of dienstmerk)
- Instrui deporte na e muchanan di scol
L
R
- Recoge bestia morto
- Recoge sushi grandi
- Recoge wacharaca (auto bieu)
- Registra un obra original
- Registro Laboral (Arbeidsregister)
- Registro di Personal
- Renoba foodhandlers pas (carchi berde)
- Renobacion di permiso pa estadia temporal pa haci trabao di cas, biba den cas
- Renobacion di permiso pa estadia temporal pa persona cu ta biba di interes of pensionado (sin traha)
- Renobacion di rijbewijs caduca
- Renobacion permiso pa estadia temporal
- Renobacion permiso pa estadia y trabao temporal
- Rijbewijs (e prome)


text:
(AP) – Ex-presidente Brasileño, Luiz Inacio Lula da Silva, kende ta campañando pa bolbe na e puesto cu el a ocupa entre 2003-2010, ayera a recibi e sosten di e moderado Andre Janones, kende tabata spera di anuncia su propio candidatura.
Da Silva, conoci comunmente como Lula, y Janones a haci e anuncio riba un transmision en bibo tiki prome cu nan tabata programa pa tene un conferencia di prensa na Sao Paulo.
Un ex-miembro di e Partido di Trahador di Da Silva, Janones a retira algun aña atras pa construi un plataforma politico mas modera y a usa rednan social pa yega na e Brasileñonan di menos recurso door di adresa problemanan financiero.
Su sosten por yuda pusha e ex-lider iskierdista mas cerca di un victoria contra Bolsonaro, sin necesidad di un segundo buelta. Da Silva actualmente ta lidera tur encuesta; e encuesta mas recien di Datafolha a mustr’e cu 47 porciento di sosten den e prome buelta dia 3 di october. Den contraste, e mesun encuesta ta mustra Janones cu 2 porciento di sosten.
Carlos Melo, profesor di ciencia politico na Universidad Insper na Sao Paulo, ta kere cu sosten di Janones por reforsa momentum pa Da Silva, ya cu e legislador ta e prome candidato presidencial pa termina su campaña pa sostene e ex-presidente.
Medionan di comunicacion Brasileño ta reportando cu otro potencial candidatonan cu cifranan abao den encuesta por haci mescos den proximo dianan.